 

**Republika e Kosovës Komuna e Gjilanit**

**Republika Kosova Opština Gnjilane**

**Republic of Kosovo Municipal Gjilan**

**Gilan Belediyesi**

**P R O C E S V E R B A L**

**Nga Seanca e dytë (II) e Kuvendit të Komunës së Gjilanit më 05.03.2019 me këtë:**

R E N D P U N E

1. Konstatimi i prezencës së anëtarëve të Kuvendit dhe miratimi i procesverbalit nga seanca e kaluar
2. **Rekomandimet e Komitetit për Politikë dhe Financa:**
   1. Raporti i punës për vitin 2018 i Kryetarit të Komunës,
   2. Anulimi i vendimit 01.Nr. 016-106721 i dt :27.09.2018 Për miratimin e Planit Rregullues të Hollësishëm Qendra 2.
   3. Anulimi i vendimit 01.Nr. 016-106726 i dt :27.09.2018 Për miratimin e Planit Rregullues të Hollësishëm Qendra 3.
   4. Anulimi i vendimit 01.Nr. 016-106727 i dt :27.09.2018 Për miratimin e Planit Rregullues të Hollësishëm Lagjja e Spitalit.
   5. Anulimi i vendimit 01.Nr. 016-126694 i dt :26.11.2018, për lënien në fuqi të tri vendimeve të lartshënuara.
3. Të ndryshme

Seanca i filloi punimet në ora 10:00 në të cilin ishin prezent:

Anëtarët e Kuvendit

Drejtorët e Drejtorive

Lutfi Haziri- kryetar i Komunës

Përfaqësuesit e OSBE-së.

Përfaqësuesi i OJQ Lansdowne

Zyra Ligjore

Mediat

Seancën e dytë e hapi dhe e udhëhoqi kryesuesja e Kuvendit znj. Shpresa Kurteshi-Emini, e cila i përshëndeti të gjithë anëtarët e Kuvendit dhe të pranishmit e tjerë të cilët i monitorojnë punimet e kësaj seance dhe kërkoi që të konstatohet prezenca e anëtarëve të Kuvendit.

Data 5,6 dhe 7 Mars janë data të cilat shënojnë një kthesë të madhe historike për popullin shqiptare, ku ne sot kujtojmë rënien heroike të Adem Jasharit, kujtojmë epopenë e lavdishme të familjes Jashari, prandaj për të nderuar rënien e familjes Jashari dhe Adem Jasharit kërkoj një minutë heshtje.

1. **Konstatimi i prezencës së anëtarëve të KK-së :** Mungoi Mefail Jonuzi
2. **Procesverbali nga seanca e kaluar:** Shefik Surdhulli- në fjalimin tim në faqe 20, të përmirësohet fjala “grua” dhe të shkruhet kanë armatosur një “grup**”.**

**Në mënyrë unanime miratohet procesverbali me vërejtjet e dhëna**

**Nuk pati diskutime rreth pikave të rendit të ditës dhe në mënyrë unanime miratohet rendi i ditës.**

**Pyetje dhe përgjigje**

**Riza Abdyli:** në mbledhjen e KPF-së ne jemi dakorduar që për këtë seancë të vije si pikë e rendit të ditës vetëm Raporti i punës i Kryetarit. Por siç jemi informuar ne kemi edhe pika tjera të domosdoshme për këtë seancë, që kanë të bëjnë me planet rregulluese, e ne si grup e përkrahim këtë rend dite.

Sa i përket pyetjeve propozoj që sot ta rrisim kohën e pyetje që t’i japim mundësi gjithë këshilltarëve komunal të bëjnë pyetje meqë e kemi kohë të mjaftueshme.

**Nevzat Isufi :** një qytetar i lagjes time i cili quhet Enver Shaqiri kërkon që t’i bëhet pagesa e pagës së muajit dhjetor, meqë ka punuar në Ekohigjienë, por në anën tjetër ky person është i pa shtëpi , e i pa punë dhe ka probleme me marrjen e kësaj page dhe disa herë më është lutur që këtë problem ta shtroj në KK.

Pyetje tjetër kam për DKA- kjo ka të bëjë me një klasë të Gjimnazit në të cilën dy profesor të matematikës japin të njëjtën lëndë duke ndarë orët përgjysmë. Shtroj pyetjen si është bërë kjo, ku e njëjta lëndë nuk ka praktikë në matematikë dhe dy profesor ndajnë lëndën ?

Pyetja tjetër ka me DUPMM dhe DSHPIB, ku para disa seancave e keni diskutuar çështjen e rrugës “Marie Shllaku”, si urgjencë për shkak të rrezikut të këmbësorëve, e keni fut si çështje urgjente por nuk keni ndërmarrë asgjë, çka është bërë në këtë drejtim ?

Gjatë javës së kaluar nuk është mbajtur mësim në aneksin e shkollës “Selami Hallaqi” ku mësojnë nxënësit e klasave të gjashta dhe tri ditë nuk është mbajtur mësim, cilat janë arsyet e mos mbajtjes së mësimit?

**Mimoza Kadriu**: kam pyetje për DKA- e pyes drejtorin se çka është duke ndodhur qe dy muaj me pagesat e punëtorëve teknik, ku ata kanë qenë të kontraktuar me kompaninë për pastrimin e shkollave, e ata kanë qenë edhe në grevë disa ditë dhe po fillon muaji i tretë dhe punëtorët nuk kanë përgjigje, pse nuk janë paguar?

E respektoj vendimin që drejtori i Arsimit ka marrë për shujtat e nxënësve, por dua ta di se a është në plan shujta për punëtorët teknik, sepse deri para dy viteve kanë marrë shujta.

Pyetje për DI- për lagjen “Fehmi Agani” është hera e dytë që po e parashtroj këtë pyetje, lidhur me inspektimin e lagjes, çka po ndodhë aty, fjala është për një punëtori ilegale e cila nuk ka leje për veprimtarinë që e ushtron dhe aty nuk lejohet ajo veprimtari sepse nuk ka hapësirë të mjaftueshme, rruga është e ngushtë, pa dalje, bëhet bllokimi i lagjes nga mjetet transportuese të asaj punëtorie, po ashtu gjatë verës bëhet djegia e mbetjeve të asaj punëtorie dhe aty kundërmon gjithçka dhe ajri bëhet i pa pastër.

**Arijeta Rexhepi:** dëshiroj të na njoftoni për punimet e QKMF-së, duke ju rikujtuar që nga viti 2016 keni thënë që do filloni punimet dhe duke shpresuar që së shpejti do të kryhen, gjë e cila ende nuk ka ndodhur, prandaj pyes se kur do të finalizohet QKMF-ja ?

Na njoftoni për fazën e punës që është arritur deri tani te ndërtimi i Qendrës për Fëmijët e braktisur, fëmijët me nevoja të veçanta dhe mbrojtjes së nënës dhe fëmijës?

Keni premtuar në investime në Bujqësi, siç është zgjerimi i sistemit të ujitjes për tokat bujqësore, ngritjen e qendrave për ruajtjen e frutave dhe produkteve tjera bujqësore, prandaj kur do t’i përmbushni këto premtime ?

**Enver Hajrullahu**: e falënderoj drejtorin e DBF Zijadin Maliqi, DI- Nevzat Rushiti dhe DSHPIB – Naser Korça për bashkëpunimin që e kemi pasur këto muaj të fundit. Në emër të ministrit të Tregtisë dhe Industrisë z. Endrit Shala dhe në emër të Lulzim Sylës e përshëndes z.Rushiti për zbatimin e vendimit për vendosjen e flamujve në produktet ushqimore në markete, por dua ta pyes se a janë duke u kontrolluar edhe shitoret e vogla në gjitha lokalitetet duke përfshirë edhe fshatrat serbe.

Disa ditë më parë kam dalë në terren së bashku me kryetarët e këshillave të fshatrave Shurdhan, Haxhaj dhe Nasalë dhe kemi ardhur në përfundim se duhet t’i zgjidhim disa probleme që ballafaqohen këto lokalitete.

Në fshatin Shurdhan me kryetarin e Këshillit, kemi diskutuar se me cilat probleme ballafaqohen banorët dhe erdhëm në përfundim se në mënyrë imediate është ndërtimi i një ure në këtë fshat e cila është shumë e rëndësishme për banorët e kësaj lagje, duke pas parasysh rrezikun se kur ka vërshime aty është lumi i pa kaluar, sepse është një urë e improvizuar nga druri.

Po ashtu kërkesë e fshatit është asfaltimi i një rruge te familja Idrizi, ku në mesin e kësaj familje është edhe familja e dëshmorit Sevdail Idrizi, i cili ishte komandant “Guri”. Pjesa tjetër e kësaj rruge rreth 1 km duhet të shtrohet me zhavorr deri tek varrezat e fshatit.

Te fshati Haxhaj është problemi pothuajse i njëjtë ku ka të bëjë me ndërtimin e një ure ku matanë lumit është një shtëpi e cila ka një biznes Fermë e lopëve, e cila ka të punësuar dy punëtorë por për vazhdimin e punëve i nevojitet ura e cila lehtëson mbarëvajtjen e punës.

Po ashtu sipas kryetarit të Këshillit të fshatit Haxhaj, në mandatin e kaluar është bërë edhe projekti për asfaltimin e disa rrugëve brenda fshatit e cila ka vlerë rreth 60.000 €.

Shkolla fillore në këtë fshat është stagnuar në punime, sepse deri tani kjo shkollë është dashur të përfundoj në punime.

Po ashtu kam kërkesë nga banorët e fshatin Nasalë, që të bëhet asfaltimi i rrugëve në gjatësi 1200 metra dhe rrjeti i ujësjellësit dhe funksionalizimi i tij.

**Nehat Osmani:** kam një pyetje për drejtorin e DSHPIB, në rrugën “Metush Krasniqi” matanë rrugës qarkore, prapa fushës së futbollit “Sansiro”, shtrihet një lagje e tërë e populluar dhe mbi 100 shtëpi moderne kryesisht të reja që falë angazhimit të tyre vetanak, përpiqen të zhvillojnë një jetë normale dhe të ndihen qytetarë të barabartë me pjesën tjetër të qytetit. Ata janë të privuar nga interesimi i organeve komunale dhe nga investimi në infrastrukturë komplete të banimit, duke filluar nga shtrirja e rrjetit elektrik të cilën e kanë siguruar me vetë financim dhe kontribut vetanak të banorëve duke siguruar furnizim me ujë të pijshëm përmes hapjes së puseve që nuk ofrohet ujë cilësorë dhe nuk i ofron kushtet sanitare dhe higjienike dhe në këtë mënyrë i ekspozohen përhapjes së sëmundjeve infektuese përfshirë edhe infrastrukturën rrugore të pa zgjidhur, por problemi më akut janë kanalizimet i cili është shqetësimi kryesor i banorëve të kësaj lagje, ku në shekullin XXI, kanalizimi në pjesën urbane të qytetit ende realizohet përmes gropave septike të cilat brenda ditës duhet të zbrazen dhe të hedhën në hapësira tjera e që janë burim i epidemive të shumta dhe infeksioneve të rënda. Vlen të theksohet se banorët e kësaj lagje janë tatim pagues të rregullt të cilëve komuna ju kërkon mjete por nuk ju siguron asgjë, ata gjithashtu kanë bërë kërkesa të vazhdueshme për zgjidhjen e halleve të tyre. Pyetja ime për DSHPIB, nëse komuna dhe drejtoria e juaj ka ndonjë projekt të planifikuar për këtë lagje, apo sidomos nëse planifikoni së shpejti, a do të ndërmerrni diçka në shtrirjen e rrjetit të kanalizimit.

Po ashtu, pyetja tjetër të cilën e kam shtruar në seancën e kaluar e për të cilën nuk kam marrë përgjigje po ja dorëzoj tani përsëri drejtorit.

**Anila Tusha**: fjalimin tim e filloj me një përgëzim për shkollën e Agrobiznesit e cila ka fituar një projekt me BE nga ku është dhënë mundësia që të krijohen 100 vende të reja të punës për të rijnë dhe praktikat profesionale do të jenë me pagesë. Kam dëgjuar që numri i aplikantëve është plotësuar, por dua ta di se a ka ndonjë listë transparente, ta dimë se kush është përfitues dhe a ka pas prioritete për nxënësit e shkollës së Agrobiznesit.

Pyetja tjetër është për drejtorin e DKA, ku para disa ditëve është anuluar përsëri një konkurs, në vazhdën e anulimeve, prandaj dua ta di se përse është anuluar ky konkurs? A nuk janë plotësuar kushtet për kandidatët adekuat, apo po vazhdoni të mbani ende njerëz në pozita të cilët nuk kanë kualifikim adekuat?

Pyetja tjetër është për drejtorin e Inspeksionit, ku shumë biznese, oxhakët e tyre i kanë nxjerrë jashtë objekteve të tyre edhe në banesa, a keni ndërmarrë ndonjë masë sepse ai tym e ndotë ambientin dhe është i rrezikshëm për shëndetin.

**Arianit Sadiku:** e përcjellë një shqetësim të banorëve të fshatit Livoq i Epërm, shqetësim i cili ka të bëjë me funksionalizimin e ujësjellësit, sepse ka 5 vite që rrjeti i ujësjellësit si projekt ka përfunduar para 5 viteve, por ende nuk ka ujë, prandaj kur do të funksionalizohet.

**Festa Shabani:** kam një pyetje për DKRS, kemi parë ankesa të shumta rreth zgjedhjes së kryesuesit së KVRL, prandaj dua ta di qëndrimin e saj, sepse ka pas akuza të shumta rreth procesit zgjedhor, nuk dua të përmend emra, por është mirë që mos të politizohet KVRL?

**Arbëresha Kryeziu- Hyseni**: në seancën e XI në nëntor të vitit të kaluar e kam bërë një pyetje për drejtorin e Bujqësisë lidhur me trajtimin e qeneve endacak e që akoma edhe sot është shqetësuese për qytetarët e qytetit të Gjilanit. Përgjigjen të cilën e pata marrë nga drejtori ka qenë se gjendja e qenve endacak në Komunën e Gjilanit, asnjëherë nuk ka qenë më e mirë, duke thënë se Agjensioni i Veterinarisë merret me këtë problem.

Në numrin e djeshëm të gazetës Koha Ditore e gjejmë një artikull për mungesën e strehimores së qeneve endacak në Gjilan, e kjo gjë nuk është e pamundur, sepse as kosto të lartë nuk kërkon, por kërkon vetëm vullnet nga ana e komunave që të vënë në veprim një plan të tillë që do të zgjidhte në masë të madhe problemin me qenë. Madje ne si LVV qysh në vitin e kaluar kemi propozuar që kjo çështje të futet në planin vjetor të punës së Kuvendit, por kjo nuk ndodhi. Pavarësisht që drejtori thotë se qentë endacak kanë në veshë pullën e vaksinimit dhe kastrimit, por jo më larg se te rrethi para komunës në orët e hershme të mëngjesit mund të rastisësh deri në 10-tra qenë endacak, e që është shumë e frikshme të kalohet aty pari.

Qenë të tillë endacak ka pothuajse në çdo pjesë të qytetit e pavarësisht që ju thoni se qyteti nuk ka qenë asnjëherë në një gjendje më të mirë ajo çfarë unë dhe qytetarët e shohim, na lë të kuptoj se gjendja është vetëm duke u përkeqësuar.

Kam një pyetje për drejtorin drejtorisë së Shëndetësisë, dua ta di se çfarë ka ndodhur me laboratorin në shtëpinë e shëndetit në lagjen “Arbëria” i cili do të duhet të funksionalizohej, sepse ka qenë fondacion i Ipkos, a është funksionalizuar deri më tani, e nëse jo, përse jo?

**Lutfi Haziri:** po përgjigjem vetëm në pyetjet të cilat mu adresuan mua, kurse drejtorët përgjigjen për sektorët e tyre.

Çështja e projektit të Shkollës së Mesme të Bujqësisë është program që Komuna e Gjilanit është përfituese dhe të rinjtë që janë shkolluar dhe shkollohen në këtë shkollë, pagesa për praktikë, start hapat dhe ndërhyrja financiare në programet bujqësore. Është program regjional dhe ne jemi bartës të programit.

Ujësjellësi në fshatin Livoq është në kuadër të programit të rehabilitimit të rrjetit të ujësjellësit, është njëri ndër 12 fshatrat që janë përfitues të projektit dhe donatorëve për ujësjellës, por për shkak të mirëmbajtjes kanë mbetur pa u funksionalizuar. Ne kemi filluar rehabilitimin së bashku me Hidromoravën, kompani publike regjionale, e cila është në program me programin e Zvicrës, dhe do të merret në mbikëqyrje të përhershme nga programi komuniteti, komuna dhe Hidromorava, që në të ardhmen ta riparon rrjetin e ujësjellësit në çdo vendbanim.

Sa i përket shujtave në shkolla, ne kemi filluar në fshatrat kodrinore-malore me pilotu programin, do të aplikohet për të gjithë nxënësit në vitin e ri shkollor, por nuk planifikohet për nxënësit nga klasa e VI e lartë as për mësimdhënës e punëtorë teknik. Programi është për fëmijë me moshë të caktuar dhe klasë të caktuar.

Kemi raste si Vërbica e Zhegocit, Kishnapola dhe Shurdhani, ku nxënësit më të mëdhenj se klasa e V-të janë numër i vogël, por nuk kemi mundësi financiare t’i mbulojmë. Kategoritë sociale trajtohen sipas kartelës sociale.

**Naser Korça**: i përgjigjem pyetjes së z.Isufi, i them që problemet kanë kaluar para disa seancave, punimet kanë filluar dje dhe do të kryhen së shpejti.

Për problemet në malësinë e Karadakut, janë tri ura që duhet të ndërtohen në atë pjesë dhe do të kompletohen së shpejti.

z.Nehat është e vërtetë që në rrugën “Metush Krasniqi” ka probleme me kanalizim, por në atë rrugë për shkak të pozitës gjeografike kemi tentuar ta bëjmë rregullimin e kanalizimit e ta bimë deri te shtrati i Lumit Stanishorka, mirëpo lumi Stanishorka nuk ka kapacitet ta bartë atë kanalizim, sepse është rritë niveli i lumit, dhe jemi duke pritë vendosjen e kolektorëve në këtë lum, e pastaj lagjja rregullohet.

Në atë pjesë ka filluar instalimi i rrjetit të ujësjellësit, kurse rrjeti i kanalizimit është iniciuar falë fitimit të grandit për performacë të mirë të komunës.

Te objekti për të cilin e parashtroni pyetjen, kjo pjesë është larguar(shkallët) dhe është në proces të rrënohen edhe shkallët e tjera. Inspeksioni është duke u marrë me këtë punë dhe në kërkesën që është bërë për qasje në hapësirë publike, nuk e kemi lejuar për shkak të vijës ndërtimore që ka bërë objekti.

**Nazim Gagica**: po filloj me pyetjen e z.Isufi tek lënda e matematikës, ne kemi kërkuar nga gjithë mësimdhënësit të bëjnë përzgjedhjen e pagës primare dhe sekondare, për të gjithë ata që janë të angazhuar edhe në sektorë private. Mësimdhënësi që pagën si mësimdhënës e cakton si sekondare, atëherë duhet të heqë dorë nga gjysma e normës. Të njëjtin rast e kemi në shkollën e Gjimnazit, ku profesori ka caktuar si lëndë sekondare dhe ndarja e orëve bëhet nga aktivi profesional dhe paga është gjysmë.

Aneksi te “Selami Hallaqi”, të hënën jam njoftuar nga drejtori i shkollës se ka probleme me ngrohjen e shkollës dhe riparimi ka marrë kohë dy ditë.

Punëtorët teknik në shkolla është shqetësim i përditshëm që edhe ne jemi marrë me këtë problem si aspekt dhe përgjegjësi morale dhe etike, sepse këta punëtorë janë të kompanisë, por ju ka skaduar kontrate e rregullt. Ne së bashku me kryetarin po mundohemi të gjejmë një zgjidhje, megjithatë janë punëtorë të kompanisë.

Anulimi i konkursit është bërë me qëllim të numrit të madh të aplikantëve dhe komisioni përzgjedhës nuk ka arritur të nxjerrë rezultate dhe kontrollit strikt për çdo kandidatë. Ka kaluar afati dhe DKA është obliguar që me rekomandim të anuloj konkursin dhe në afat Ligjor sipas AU të përsërit këtë konkurs.

**Nevzat Rushiti:** ne si inspeksion kemi dal në vendin e ngjarjes dhe është e vërtetë që në kohën dimërore ka pas djegie të drunjtëve sidoqoftë ne jemi në proces të veprojmë sipas ligjit.

Bashkëpunimi jonë është i mirë me çdo këshilltarë komunal dhe është e vërtetë që ne kemi bërë punë të madhe me vendosjen e flamujve në subjekte afariste dhe kemi kontrolluar gjitha këto subjekte në qytete, fshatra dhe në fshatrat serbe.

Sa i përket oxhaqeve, kemi ankesa te qebaptoret dhe furrat, sepse oxhaqet janë të parapara me ligj se sa duhet të jenë të larta.

**Ramiz Ramadani:** sa i përket sistemit të ujitjeve është interesim dhe përkushtim i joni, në Komunën e Gjilanit 450 hektarë janë nën ujitje, por për fat të keq janë përmes puseve, kurse si sitëm të plotë nuk kemi arrit ta sigurojmë deri tani. Jemi në kontakt të vazhdueshëm me Ministrinë e Bujqësisë për të gjetur një mënyrë më të mirë dhe sipas informatave janë siguruar mjetet nga Banka Botërore dhe pritet që Lepenci me korrektimet që i ka bërë së shpejti do të zgjidhet si problem. Komuna e Gjilanit nuk ka kapacitete ta zgjidhë e vetme këtë problem.

Te deponitë, mjetet të cilat i kemi të ndara për subvencione, mendoj se është e padrejtë t’i destinohen deponive ose interesave individuale, por ne kemi bërë përpjeke të gjejmë donacione dhe kemi arrit ta mbulojmë një pjesë të mirë.

Te dukuria e qeneve endacak, me korrektësi e pranoj që viti 2018 ka qenë i ndryshueshëm sepse në Komunën e Gjilanit kanë qenë të alokuara 75.000 €, ku nga viti 2014 e këndej, DBP kemi pas në fond nga 10.000 €, ku edhe nga kryetari kam marrë vërejtje se më shumë po bëjmë shpenzime për qentë endacak se sa për student, por me të vërtetë kjo punë është e vështirë sepse kjo dukuri ka qenë e pamundur t’i ndaj fondet më të larta.

Qeveria ka bërë hap të madh për këtë periudhë dhe sipas raportit nga Fauna janë trajtuar mbi 800 qenë, por problemi është shtimi i tyre, por besoj që pas dy tri viteve, ne do ta rikthejmë qendrën e azilit të qeneve, sepse pronari është privat dhe duhet të ndihmohet nga donacionet dhe komuna. Në momentin që qeni është i matrikulluar nuk paraqet probleme për ambientin.

**Selami Xhemajli**: punimet përobjektin e QKMF-së, është një marrëveshje mes Komunës dhe Ministrisë së Shëndetësisë e lidhur në vitin 2016 dhe sipas marrëveshjes punimet është dashur të përfundojnë në fund të vitit 2018, por nuk ka ndodhur. Ne si komunë i kemi përmbushur obligimet tona dhe kemi participuar në 130.000 € dhe kërkesa për aneks marrëveshje është adresuar, por është në dorën e ministrit që ta nënshkruaj këtë marrëveshje dhe të vazhdojnë punimet. Ne kemi paraparë prapë 60.000€ si participim dhe presim që të realizohet ky projekt kapital.

Fshati Social, është nga organizata e Kuvajtit dhe ne jemi në kontakt të vazhdueshëm me menaxherin e kontratës ku sipas marrëveshjes punimet duhet të përfundojnë në afat prej 2 viteve. Kanë filluar në korrik 2018 dhe pritet të përfundoj në korrik 2020.

Funksionalizimi i laboratorit në Ambulanten në lagjen “Arbëria”, falë donacionit nga Ipko dhe investimeve si drejtori, brenda këtij muaji pritet funksionalizimi i tij.

Kërkesa nga seanca e kaluar për renovimin e ambulantes në fshatin Uglarë, është miratuar nga kryetari dhe së shpejti do të rinovohet.

**Shpresa Hajdari:** KVRL-ja ka pas zgjedhje të rregullta sipas kalendarit dhe mbledhja është mbajtur me 22 shkurt, unë kam procesverbalet, kanë qenë 22 organizata të pranishme dhe 2 kandidat të propozuar, por kandidati që ka fituar 18 vota është zgjedhur kryetar i KVRL.

Pas kësaj, ne së bashku me kryesuesen e Kuvendit, kemi qenë të pranishëm kur është bërë pranim dorëzimi për detyrën e kandidatit të ri.

Ne e kemi përcjellë punën e tyre dhe ligji është duke u diskutuar se sa do të jetë mosha e tyre sepse nuk është e precizuar ende.

**Nevzat Isufi:** e dëgjova përgjigjen e drejtorit dhe e kuptoj që shqetësimi i tij i parë ka qenë që t’i rehatoj punëtorët, megjithatë interesi i nxënësve duhet të jetë parësor, kurse ai që ka dashur të zgjedhë alternativ në mes punës dhe shkollës është dashur të shikohet.

Është në dëm të nxënësve që për të njëjtën lëndë që është teorike të ndahen orët brenda një klase, prandaj mendoj që zgjidhja është bërë nga aktivi, e që është dashur të bëhet nga drejtoria.

* 1. **Raporti i punës për vitin 2018 i Kryetarit të Komunës**

**Lutfi Haziri:** ju falënderoj për mirëkuptimin e treguar për shtyrjen e seancës nga java e kaluar për sot, dhe natyrisht sot është një ditë historike 5 marsi. Ky raport është paraqitur me kohë dhe secili prej juve keni pas mundësi ta shihni.

Në fjalën time për Raportin e Punës për periudhën janar – dhjetor të vitit 2018, po e paraqes shkurtimisht në mënyrë që të keni hapësirën dhe kohën edhe ju si këshilltarë komunal për të marrë informacione shtesë për punën dhe aktivitetet që kemi realizuar gjatë këtij viti.

Fjalën time hyrëse e kam përpiluar në formë të një përmbledhje ekzekutive të Raportit, kurse për detaje dhe specifikacione të tjera, ju lutem t’i referoheni raportit të plotë i cili është bartur në adresat tuaja nga sekretaria e Kuvendit të Komunës.

Viti 2018 është një vit që është përcjellë me projekte të shumta nga të gjitha fushat duke bërë që bashkërisht të iniciojmë dhe realizojmë projekte të shumta krahas edhe shërbimeve të tjera për qytetarë. Është vit i përcjellë me projekte, investime dhe konfirmime të fuqishme nga donatorë të shumtë dhe investitorë të ndryshëm për investime në Komunën e Gjilanit.

Besoj se suksesi ynë më i madh i përbashkët ka qenë tejkalimi i sfidave e barrierave në favor të qytetarit gjilanas. Ky vit krahas sfidave dhe vështirësive është përcjellë edhe me suksese dhe punë të mira që i kemi realizuar bashkërisht.

Raporti që po e prezantojmë sot përfshinë detaje nga këto të arritura dhe suksese duke mos lënë anash as punët që janë në proces të implementimit. Andaj, në vijim do të përmendi vetëm disa nga pikat kyçe të punës sonë në vitin 2018.

Si zakonisht, po filloj me linjën e parë të punës së drejtpërdrejtë dhe të përditshme me qytetarët, atë të Administratës së Përgjithshme. Atje, në bazë të detyrës që ka ky resor, vazhdohet me punë, me përmirësime të shumta dhe ngritje të shërbimeve për qytetarët.

Në aspektin e ofrimit të shërbimeve administrative për qytetarët, Komuna e Gjilanit vazhdon të jetë kampion i efikasitetit dhe inovacionit në Kosovë dhe shembull në rajon përmes funksionalizimit dhe përdorimit të projekteve madhore të cilat janë bërë në kuadër të modernizimit të administratës sonë dhe kjo vazhdimisht shihet me pozitivitet nga ana e qytetarëve, sepse atje nuk ka pritje të gjata, shërbimet ofrohen në kohë të shpejtë, konform ligjit.

Efikasiteti në këtë fushë të qeverisjes nuk ka munguar, përkundër volumit të madh të punës që është në baza ditore në këtë dikaster të rëndësishëm të Komunës. Është menaxhuar mirë edhe në kohët kur kishim fluks më të madh të qytetarëve tanë nga diaspora.

Kjo, drejtori, gjithashtu ka aktivizuar arkivën elektronike dhe janë mbi 65 mijë lëndë elektronike të arkivuara që janë proceduar gjatë vitit 2017. Këtë vit kjo drejtori ka lëshuar mbi 120 mijë dokumente dhe janë zhvilluar afro 5 mijë procedura administrative. Në përmbylljen e lëndëve, kjo drejtori është në nivelin 99% prej mbi 130 mijë lëndëve të pranuara dhe vetëm rreth një mijë lëndë në proces.

Shërbimi i autoparkut gjithashtu, ka ulje të shpenzimeve dhe rritje e efikasitetit. Në krahasim me vitin 2017 këtë vit kemi afërsisht 40 mijë km më pak në totalin e veturave që ka Komuna e Gjilanit dhe rreth 7 mijë litra derivate më pak të shpenzuara.

Në sektorin e Shëndetësisë dhe Mirëqenies Sociale kemi vazhduar me investime kapitale. Bashkë me Ministrinë e Shëndetësisë tashmë jemi në përfundim të punëve të vrazhda të ndërtimit të objektit të QKMF-së “Nagip Rexhepi” që është në vlerë prej 1.5 milionë euro dhe në bazë të planifikimit, ky objekt do të funksionalizohet në vitin e ardhshëm.

Gjithashtu, sektori i shëndetësisë primare është duke vazhduar me ofrimin e shërbimeve në të gjitha fushat, që nga kontrollet sistematike nëpër shkolla, ofrimin e vizitave mjekësore nëpër shtëpi, kujdesin ndaj qytetarit në të gjitha pikat që tashmë ekzistojnë, Qendrat e Mjekësisë Familjare, por edhe ekipin e patronazhit.

Në aspektin humanitar dhe të përkujdesjes për kategori me gjendje të rëndë ekonomike dhe sociale falë shpirtit human të qytetarëve tanë kemi arritur që këtë vit t’i ofrohemi numrit 100 të ndërtimit të shtëpive për këtë kategori brenda periudhës katër vjeçare. Kemi mbi 40 shtëpi të rinovuara dhe pagesën e qerasë mujore për 45 familje.

Asistenca sociale është duke vazhduar me të gjitha kategoritë sipas ligjit dhe detyrimeve që ka Komuna dhe shteti në këtë drejtim. Subvencionimi për familjet e dëshmorëve dhe invalidëve të luftës ka vazhduar në bazë të planifikimit të drejtorisë më fjalë.

Në këtë aspekt dua të përmendi edhe punën që po bëhet në projektin e përbashkët me Qeverinë e Kuvajtit për fëmijët e braktisur, pleqtë pa përkujdesje dhe gratë e prekura nga dhuna në familje.

Një hap tjetër që është duke u punuar në këtë rrafsh ka qenë e domosdoshme puna e lokacionit për varrezat dhe fillimin e procedurave për varrezat e reja të qytetit. Viti 2019 do të jetë për konservimin e varrezave ekzistuese dhe intervenimit të menjëhershëm në varrezat e reja të qytetit në periferi të qytetit.

Përveç përkujdesjes për shëndetin dhe mirëqenien e qytetarëve tanë, ne kemi shënuar suksese edhe në fushën e arsimit fillor dhe të mesëm, i cili është nën menaxhimin e Komunës. Nxënësit e Gjilanit kanë vazhduar të shkëlqejnë nëpër gara rajonale, republikane, e ndërkombëtare duke sjellë dhjetëra medalje, mirënjohje, e çmime kryesore në Gjilan.

Përkundër pamundësive adekuate financiare, ne kemi investuar në disa nga këta talente të rijnë duke iu ndarë bursa akademike për shkollim të mëtutjeshëm në universitetet dhe kolegjet tona.

Duhet të përmendi faktin që fondi i bursave për vitin 2019 do të jetë më i madh falë mbrëmjes humanitare të organizuar së bashku me Klubin Rotarian Gjilani, ku deri në këto momente kemi premtimin mbi 100 mijë euro dhe ftoj të gjithë ata që kanë mundësi që të investojnë për studentët tanë të cilët janë garanti kryesor i zhvillimit të qëndrueshëm të Gjilanit.

Në vitin që e lamë pas, është funksionalizuar çerdhja, është përuruar salla moderne e sportit në shkollën “Rexhep Elmazi”, renovimeve të shumta qoftë nga buxheti vetanak, nga donatorët apo edhe Ministria e Arsimit, ndërsa në vitin 2019 presim funksionalizimin e plotë edhe të shkollës së arteve.

Njëkohësisht është konsoliduar tashmë edhe këshilli i nxënësve dhe po punohet për një format dinamikë tjetër të këshillit të prindërve në mënyrë që arsimi në Gjilan të shënoj progres në të gjitha aspektet e sidomos në ngritje të cilësisë në arsim.

Drejtoria e Arsimit me sukses ka organizuar testet e arritshmërisë të maturës dhe njëkohësisht ka realizuar projekte të ndryshme në fushën e digjitalizimit të vajtje-ardhjeve dhe monitorimit me kamera, pastaj kabineteve nëpër disa shkolla, mjetet didaktike etj.

Po ashtu, janë nënshkruar marrëveshje të ndryshme që e ndihmojnë procesin e arsimit në ngritjen e cilësisë, orientimin në karrierë, zhvillimin e hershëm të fëmijëve, gjithëpërfshirës që ndikojnë në stabilitetin në përgjithësi gjatë të ardhmes.

Falënderojmë donatorët dhe bashkëpunëtorët e shumtë që nga USAID, Save the Children, Konzorciumin e Kompanive Basic Check AG me seli në Basel, qeverinë e Luksemburgut, Ministrinë e Arsimit, OSBE-në etj.

Pos drejtorisë së Arsimit e cila është prioritet i vazhdueshëm, një rëndësi e veçantë e ekzekutivit është sektori i financave, të hyrat dhe shpenzimet si dhe planifikimi për vitin 2019 dhe përmbylljen e lëndëve konform ligjit dhe obligimeve që ka kjo drejtori.

Në sektorin e Tatimit në Pronë, të hyrat janë të kënaqshme dhe në kuadër të planifikimit vjetor, ku kemi bërë disa apele që të bëhet pagesa e faturave nga ky sektor, e që ka rezultuar suksesshëm.

Për vitin 2018 janë planifikuar të hyra nga kjo fushë në vlerë prej 1,369358.00 dhe Komuna e Gjilanit ka realizuar planifikimin në shkallën prej 94 %, për çka falënderojmë qytetarët e Gjilanit që i përgjigjen ftesës për pagesë.

Gjatë këtij viti kemi të regjistruara 1100 objekte të reja, ndërsa numri total i faturave të shpërndara për Tatimin në Pronë janë gjithsej 32770 fatura.

Drejtoria e Buxhetit në koordinim të vazhdueshëm me Ministrinë e Financave, Departamentin e Thesarit dhe atë të Tatimit në Pronë, janë në koordinim të vazhdueshëm që paraja publike të jetë e kontrolluar dhe e bazuar në legjislacionin në fuqi.

Lidhur me detajet tjera keni të elaboruar në raportin e zgjeruar të drejtorisë, mirëpo për të hyrat dhe shpenzimet përfundimtare, pasqyrimi detal do të jepet në raportin financiar për këtë vit në bazë të ligjit në pjesën e parë të vitit 2019.

Gjatë periudhës janar – dhjetor 2018, Drejtoria për Urbanizëm ka kryer detyrat dhe përgjegjësitë duke u bazuar në përshkrimin e punëve dhe detyrave punuese të secilit sektor, duke respektuar dispozitat ligjore në fuqi si dhe rregulloret komunale.

Kjo drejtori ka përgatitur përpilimin e detyrave projektuese për hartimin zonave të gjelbëruara dhe parqeve të përcaktuara sipas Planeve Rregulluese Urbane dhe prioriteteve komunale dhe atë Parku i Paqes, Baja, tezgat mobile, Livadhet e Arapit, Administratës së përgjithshme (në proces), Kodra e Dëshmorëve, Hartimi i projekteve ideore dhe kryesore për nevoja të Komunës së Gjilanit e Palestrës së Sporteve.

Gjithashtu është duke u punuar edhe për shenjëzimin e Varrezave të Qytetit sipas përkatësisë së besimit, pastaj shenjëzimi i rrugëve dhe aktivitete të tjera që kanë të bëjnë me këtë fushë.

Në hartimin e Planeve Rregulluese të Hollësishme, gjithashtu, është bërë një punë e mirë dhe tashmë kemi të aprovuara Qendrën 2, Qendrën 3 dhe Lagjen e Spitalit.

Kjo drejtori ka punuar jashtëzakonisht shumë edhe në Planin Zhvillimor Komunal dhe Hartën Zonale të Komunës.

Të hyrat në këtë drejtori nga lejet ndërtimore, taksat, kërkesat, gjobat, lejet mjedisore dhe nga legalizimi, kapin shifrën prej mbi 687 mijë euro, apo 59.28 % nga planifikimi prej 1 milion e 160 mijë eurove.

Përveç investimeve në sektor të ndryshëm, Gjilani përmes Drejtorisë së Shërbimeve Publike, Infrastrukturë dhe Banim, ka bërë investime të vrullshme edhe në infrastrukturën rrugore, të ujësjellësit, kanalizimit, trotuareve nga kodi i investimeve kapitale.

Që nga Karadaku e deri në Malësinë e Zhegocit, kemi punuar pa ndalur në asfaltime dhe kategori të tjera të infrastrukturës varësisht nga nevojat me prioritet të fshatrave dhe lagjeve të qytetit.

Së bashku me Ministrinë e Infrastrukturës, tashmë kemi përfunduar pjesën më të madhe të rrugës Gjilan-Ferizaj, për të vazhduar vitin e ardhshëm deri te stacioni i autobusëve dhe njëkohësisht përfundimin e punimeve në këtë segment rrugor me të gjitha standardet.

Komuna në bashkëpunim me qeverinë do të vazhdojë projektin për zgjerimin dhe investimin e rrugës deri në Kllokot.

Bresalci, Velekinca, Pogragja, Karadaku me disa fshatra, Livoqi pastaj Arbëria, Dheu i Bardhë, Zabeli, Lagja e Tetë, Kodra e Dëshmorëve e deri te tregu i zhavorrit dhe shumë lagje e fshatra janë trajtuar me asfaltime.

Rrethrrotullimi në Rrugën e Prishtinës ka qenë nisma në këtë vit, për të vazhduar sipas planifikimit me rrugën me katër korsi deri te fshati Bresalc për vitin 2019.

Lagja e “Vishnjeve” ka qenë pjesë e qytetit dhe fatkeqësisht është harruar deri në vitet e fundit sa i përket investimeve. Atje tashmë gjendja është krejt ndryshe. Këtë vit kemi filluar investimin në lagjen tjetër, “Porodin”, po ashtu, pa asnjë investim bazik deri tash dhe viti 2019 këtë lagje do ta mbuloj me gjithë infrastrukturën e nevojshme për të jetuar me kushte më të mira.

E tillë ishte rruga e vjetër e Kumanovës, mirëpo e kemi filluar këtë vit dhe një pjesë e madhe e punës tashmë atje është përfunduar sa i përket kanalizimit dhe rrjetit përcjellës, për ta përmbyllur në vitin 2019 edhe asfaltimin.

Do të vazhdojmë me Lagjen e Jabuqëve në Livoq të Epërm me të gjithë infrastrukturën. Verbica e Zhegocit, Poneshi, lagja afër Livoqit të Ulët, Dobërçani, Kmetoci dhe lagje të tjera në fshatra dhe në qytet, do të jenë në trajtim me projekte të ndryshme gjatë vitit 2019 në bazë të prioriteteve dhe planifikimit.

Lumin “Mirusha” gjatë këtij viti e kemi trajtuar në të gjitha drejtimet, mbulimin në pjesën veriore dhe trajtimin nëpër zonën e ndjeshme urbane në lagjen “Dardania”, pastaj punimet në rregullimin e shëtitores në pjesën jugore. Pranvera e këtij viti do ta gjej edhe këtë pjesë me hapësirë shtesë të sheshit të përfunduar, për të vazhduar tutje me pjesën tjetër të këtij lumi, deri në finalizimin total të gjithë trasesë që nga qarkorja në veri e deri në Livadhet e Akllapit në jug.

Në sinjalistikë dhe në mirëmbajtjen verore kemi realizuar projekte të shumta dhe gjendja është menaxhuar në përgjithësi mirë, ndërsa tani po punojmë me gjendje gatishmërie për të intervenuar në hapjen e rrugëve nga bora.

Të hyrat në Drejtorinë e Shërbimeve Publike gjatë vitit 2019 janë411 mijë euro**.**

Sikur edhe paraprakisht edhe në vitin 2018, për bujqit dhe fermerët, Gjilani ka dhënë dhe po jep maksimumin e përkrahjes, qoftë përmes subvencioneve vetanake nga buxheti komunal, qoftë përmes bashkëpunimeve të shumta me organizata ndërkombëtare dhe me Qeverinë e Kosovës, duke bërë që bujqësia e Gjilanit të përfitoj në vlerën prej 1 milion e 363 mijë euro.

Vetëm nga subvencionet e Komunës së Gjilanit dhe projektet e Komunës së Gjilanit, kanë përfituar 1555 fermer.

Edhe këtë viti kemi vazhduar me mbështetjen e fermerëve me mekanizim bujqësor, ku kanë përfituar 100 fermerë. Janë shpërndarë 30 spërkatëse, 20 kosa rotative, 15 rotofreza, 15 piatore me 24 disqe, 15 grumbulluese dhe 5 mbjellëse të misrit.

Me rrugë fushore edhe këtë vit janë trajtuar rrugët e arave në një gjatësi totale prej afro 16 kilometra. E vetmja problem që nuk po mundemi me zgjidhë është çështja e qenve endacak dhe Gjilani e ka strehimoren e parë edhe pse është private, vend i cili duhet të paguhet për shërbime, por edhe më tutje politikat e AVUK-ut nuk po mundemi me i largu qentë endacak, sepse po barten nga komunat e tjera dhe nuk më ka mbetur gjë tjetër vetëm të dal vet dhe të merren me endacakët e të gjitha llojeve !!!

Drejtoria për Gjeodezi, Kadastër dhe Pronë edhe këtë vit ka një volum të detyrave të shtuara, duke shënuar hapa konkret në shërbimet e ofruara për qytetarët. Kjo drejtori ka qenë mbështetëse dhe asistuese e të gjitha projekteve të realizuara në terren, sepse ka bërë matjet, ka përgatitur aspektin procedural për shpronësimet e tokës private për nevoja të investimeve publike, inicim për ndërrim pronash etj. Konform përgjegjësisë dhe kompetencës që ka kjo drejtori ka kryer jashtëzakonisht shumë punë në hapjen e rrugëve për investim të projekteve të ndryshme.

Gjatë vitit 2018 në emër të kompensimeve për pronat e shpronësuara për nevoja të projekteve komunale janë paguar gjithsej 700 mijë euro.

Drejtoria për Mbrojtje dhe Shpëtim gjatë këtij viti ka qenë kujdestare e vazhdueshme në mbrojtje të pronës publike, por edhe asaj private, gjithnjë duke pas fokusin kryesor në mbrojtjen e qytetarëve nga rreziqet e ndryshme dhe është patrulluese e vazhdueshme gjatë verës për mbrojtje nga zjarret dhe njëkohësisht edhe gjatë rasteve të reshjeve për preventivën e vërshimeve.

Në Drejtorinë për Zhvillimin Ekonomik Lokal kemi një numër të madh të projekteve që po realizohen dhe janë duke përfshirë një numër të madh të qytetarëve, përmes investimeve publike, pastaj mbështetja e biznesit nga programe të ndryshme me donatorët e deri te përkrahje e bizneseve të reja dhe “start up” të ri.

Falë donatorëve të mëdhenj siç janë Komisioni Evropian me programe direkte për Gjilanin, pastaj me programe që KE ka në bashkëpunim me qeverinë dhe njëkohësisht edhe projekteve që kemi fituar nga fondet e IPA-së në kuadër të bashkëpunimit ndërkufitar.

Donator tjetër i madh dhe i vazhdueshëm për Gjilanin është edhe USAID, që në forma të ndryshme që nga transparenca komunale e deri të përkrahja e të rinjve në biznes po bënë një punë të jashtëzakonshme në shërbim të qytetarëve dhe një jete më të mirë për ta.

Bashkëpunimi me Agjensionin Suedez për Zhvillim ndërkombëtar, pastaj me organizatën HELP është gjithashtu i veçantë, projektet me GIZ, organizimi i panairit me Ministrinë e Tregtisë dhe Ambasadën e Shqipërisë, bashkëpunimi me AUK-un për të rinjtë e Gjilanit etj.

Një konfirmim për të cilin tashmë është nënshkruar edhe marrëveshja e bashkëpunimit është ajo e cila është përfunduar këtyre ditëve dhe ka të bëjë me investimet në impiantin e ujërave të zeza që financohet nga Banka Evropiane për Rindërtim dhe Zhvillim.

Viti 2019 do të jetë vit i hapjes së rrugës për këtë projekt i cili do të zgjidh problemin e Gjilanit për të gjitha ujërat e zeza dhe njëkohësisht jetëgjatësia e tij do të shkoj nëpër disa faza, por e mira e gjithë kësaj është se Gjilani do të jetë përfituesi më i madh.

Në databazën e drejtorisë janë regjistruar 458 biznese të reja me gjithsej 688 punëtor, kurse janë mbyllur 54 biznese me 83 punëtor.

Drejtoria e Inspeksionit në kuadër të detyrës së vet ka realizuar punën të ndarë në disa drejtime siç janë procesverbalet për ndërprerje të punëve, pastaj aktvendime për ndërprerje të punëve, përgjigje ndaj AKP-së, inspektim i objekteve me leje ndërtimi, përgjigje ndaj ankesave të qytetarëve, inicime të procedurave gjyqësore për kundërvajtje, inspektimet e pllakave dhe shtyllave në objekte kolektive dhe afariste, përgjigje me shkrim, gjoba mandatore, vendime për rrënim, konkluzione për rrënim etj.

Gjithashtu, kjo Drejtori ka qenë aktive në të gjithë hapësirën e Komunës së Gjilanit dhe fshatrave duke ditur që si Drejtori ka nisur punën në këtë vit dhe është në terren për mbrojtjen e interesave të qytetarit dhe të Komunës duke vepruar në bazë të ligjit.

Në Drejtorinë për Kulturë, Rini dhe Sport, vlen të theksohet një kthesë e mirë në Teatrin e Qytetit, i cili tani është mjaft aktiv dhe po ndikon në tërheqjen e qytetarëve që të ndjekin shfaqjet dhe prezantimet që po bëhen nga aktorët.

Është një menaxhment i ri që e ka ndryshuar vërtetë teatrin në përgjithësi. Gjithashtu, një nderë të veçantë Gjilanit i kanë dhënë edhe përfaqësimet nga fusha të tjera të kulturës, duke prezantuar qytetin tonë në mënyrë të shkëlqyeshme në të gjitha festivalet dhe garat e mbajtura jo vetëm në Kosovë, por edhe jashtë saj.

Edhe sektori i rinisë këtë vit ka qenë mjaft aktiv dhe shtëpia e rinisë tashmë është një vend i vërtetë i organizimeve rinore dhe të shoqërisë civile përmes aktiviteteve të ndryshme.

Në sektorin e sportit, Gjilani është krenar me sukseset e arritura nga të gjitha klubet sportive e veçanërisht nga kampioni i futbollit “Drita”, duke mos lënë anash asnjë ekip tjetër i cili jep kontribut të madh në sportin gjilanas. Komuna e Gjilanit ka mbështetur financiarisht sportin përmes subvencioneve dhe këtë do të vazhdojmë ta bëjmë edhe gjatë të ardhmes.

Departamenti i Prokurimit sipas planit për vitin 2018 ka iniciuar dhe përfunduar 106 procedura të prokurimit si dhe ka kryer këto punë për aktivitete të ndryshme që nga procedurat për asfaltim, për furnizim, pastaj për shërbime të ndryshme, ankande publike etj., që në detaje i keni të paraqitura në raportin e zgjeruar.

Kjo zyrë ka qenë një sfidë për Komunën sepse atje është një mungesë e stafit permanent, por me mbështetjen edhe të USAID-it kemi arritur që t’ia dalim dhe shpresojmë që gjatë këtij viti të ardhshëm këtë departament ta rregullojmë edhe në aspektin e resurseve njerëzore si duhet.

Një rol kyç në gjithë aktivitetin e realizuar në Komunën tonë ka edhe përkushtimi i vazhdueshëm dhe vendimtar edhe përkushtimi i mërgatës tonë. Gjilani po vazhdon të ketë investitorë potencialë private që po vijnë me investime konkrete është fjala për Qendrën Klinike Zvicerane, e cila për shërbimet që do të ofroj në një pjesë të madhe të specifikacioneve është e vetmja në nivel të Ballkanit. Gjithashtu, edhe investime të tjera në fusha të ndryshme duke përfshirë shërbime të shitjes dhe tregtimit, hotelerisë etj.

Përveç këtyre që u thanë më lartë, ky Raport Vjetor i Punës përfshinë edhe aktivitetet kyçe të zyrave dhe njësive tjera pranë Zyrës së Kryetarit, si dhe elaborime më të detajuara të punëve të secilës drejtori. Për të mos ju lodhur më shumë, unë kam shkëputur vetëm disa nga pikat kyçe të punës së përbashkët, duke ju lënë mundësinë që Raportin në fjalë ta lexoni e ta shqyrtoni sipas nevojave tuaja.

Pra, në përgjithësi, viti 2018 ka qenë një periudhë me dinamike, me ndryshime në udhëheqje të shumë dikastereve dhe po punojmë bashkërisht që të jemi në hap me realizimin e projekteve dhe zhvillimit në Komunën tonë, në të gjitha sferat.

Ju falënderoj të gjithëve për punën, angazhimin, dhe kontributin tuaj në të mirë të Komunës sonë dhe qytetarëve tanë! Për çfarëdo pyetje shtesë që mund të keni, ju lutem t’i adresoni ato tek ne dhe drejtoritë përkatëse për përgjigje ose shpjegime shtesë.

**Avdyl Aliu**: në emër të grupit të këshilltarëve të LDK-së e falënderoj kryetarin e KK dhe gjithë pjesëmarrësit e përpilimit të raportit. Është vullneti i kryetarit të na mbajë të informuar për punën e bërë dhe ky raport është real dhe paraqet përmbledhjen e zhvillimeve për periudhën janar- dhjetor 2018, dhe qëndrimi i LDK-së është i njohur dhe e vlerësojmë me notë të madhe.

Me një debat në radio Star, ne shefat e grupeve kemi diskutuar për punën e komunës dhe kuvendit dhe në një situatë unë i lëvdova për punët e kryera dhe Riza Abdyli tha se nuk jeni bash për notën 10, andaj e kuptova që jemi te nota 9, por do vazhdojmë të punojmë edhe për 10.

Ne jemi të gatshëm të përmbushim kërkesat e qytetarëve, stabilizimi i gjendjes ka ndodhur në tërësi përkundër disa vështirësive me gjykata ku kemi suspendime.

Vazhdojmë me disiplina buxhetore në të gjitha resorët.

Jemi dëshmitarë të përkushtimit në të gjitha fushat dhe punët shihen në lokalitete dhe ngritjet në resorët e ndryshme të komunës.

Tani iku një vit i mandatit të ri dhe koha ikë shpejt, sepse kemi kryer shumë punë dhe në këmbim të kësaj kohe kemi kryer shumë punë të mira e këtë kohë e përkujtojmë me projektet e mëdha.

E vlerësojmë punën e mirë të kryetarit dhe drejtorëve dhe e inkurajomë ta synojmë notën 10-të.

**Nevzat Isufi**: kërkoj disa minuta shtesë sepse ne jemi përcaktuar bashkërisht që ta shterim sa duhet këtë pikë e nëse mundem i kërkoj edhe minutat e kolegëve të mi për të diskutuar. Ne dëgjuam qasjen e pozitës për këtë raport njëvjeçar, ku sipas kësaj qasjeje gjithçka është në rregull, si është më së miri etj. Si gjithmonë mungon edhe qasja më e vogël kritike, madje edhe aty ku s’ka mundësi për përmendjes së mosrealizimit, faji hidhet te dikush tjetër. Edhe pse nga koha kur është përgatitur materiali për raportin e punës kanë kaluar më tepër se 2 muaj, ky raport nuk është plotësuar me shënimet më të një të tretën e muajit dhjetor dhe të punës së drejtorive, dhe njësive tjera për të cilat duhet të raportohet, pra një raport jo i plotë një vjetor.

Edhe pse nga koha kur sollët versionin e parë të raportit, keni pasur 2 muaj kohë, e në të cilin raport mungonte 10 ditshi i fundit i dhjetorit, ju megjithatë në versionin tjetër të raportit nuk e keni plotësuar, por vetëm sa keni reduktuar për 1 të 3-en, këtë raport duke krijuar shpenzime të panevojshme për kopertina e lidhje të re të të njëjtit material vetëm se të shkurtuar.

Por tash po i referohem konkretisht fjalës tuaj në raportin përmbledhës edhe unë duke përmendur disa çështje që ju keni prekur për t’u ndalur pastaj edhe te detajet e raportit të drejtorëve dhe drejtorive.

E para Kryetari, të gjithë Ju anëtarë të Kuvendit por edhe qytetarët e dinë tashmë për vonesat që janë bërë në formimin e qeverisë komunale, pavarësisht faktit që keni qenë vazhdues të të njëjtit pushtet. Pra u janë dashur rreth 5 muaj për të formuar qeverinë komunale, madje caktimi i disa drejtorëve ka zgjatur edhe më tepër se 6 muaj. Dhe për çfarë ka ndodhur e gjithë kjo vonesë, kur përsëri është vazhduar po thuajse me të njëjtit drejtorë, me disa ndryshime të vogla mbetet enigmatike. Pra qytetari nuk ka pasur një qeverisje të mirëfilltë, qoftë edhe formalisht në 5 muajt e parë të vitit 2018.

Kryetari, po thotë që ky vit është përcjellë me projekte, investime, konfirmime të fuqishme, por kur vjen puna për t’i përmendur ato konkretisht po del që ato janë ende projekte në perspektivë, por jo edhe si projekte të kryera ose përfunduara.

Ta zëmë se administrata ka kryer punët mirë nëse nuk konsiderohet projekt madhor arkiva elektronike, për cilat projekte tjera bëhet fjalë, kur ta zëmë në kohën e pushimeve kur kemi fluksin më të madh të qytetarëve e në veçanti ata nga diaspora, pikërisht atëherë nuk punojnë e-kiosqet, disa nga to ka kohë që janë hequr.

Ose përmendet autoparku dhe ulja e shpenzimeve që janë bërë e të gjitha këto kanë lidhje me konstituimin e vonë të qeverisë e jo aq me kursimet.

Në sektorin e shëndetësisë përmendet QKMF-ës, që është duke u ndërtuar e po thuhet që është planifikuar të funksionalizohet për vitin e ardhshëm, ndërsa planifikime kanë qenë që ai të përfundoj deri në fund të vitit 2018.

Edhe gjatë këtij viti kemi pasur mungesë të barnave nga lista esenciale, mungesë materialeve stomatologjike për 3 muaj dhe në aspektin e shërbimeve tjera s’kemi pasur ndonjë ndryshim të theksuar apo të veçantë.

Sa i përket aspektit humanitar dhe përkujdesjes për kategorinë me gjendje të rëndë ekonomike dhe bërja me shtëpi e afro 100 familjeve nga donacionet e qytetarëve, është shumë mirë por në këtë raport është dashur të futen vetëm ato që janë ndërtuar gjatë këtij viti, sepse për vitet e kaluara tashmë është raportuar. Ana e saj negative është fakti që përkundër kërkesës sonë të disa hershme për të qenë transparent lidhur me mënyrën e grumbullimit dhe të harxhimit e menaxhimit të këtij fondi, nuk ka pasur as ka ende transparencë, prandaj po kërkojmë edhe sot që atë ta bëni transparent si për ne ashtu edhe për të gjithë qytetarët.

Në fushën e arsimit, të cilin po thuajse çdo vit thuhet se është prioritet, ndërsa në anën tjetër në praktikë me asgjë nuk mund të faktohet se është prioritet. Fillimi i sivjetmë i vitit shkollor u bë pa përgatitje të duhura të objekteve shkollore, pa renovime, pa shkolla të reja, pa pajisje të kabineteve, pa rifreskim të pajisjeve të teknologjisë informative dhe mjeteve tjera për kryerjen e praktikës profesionale. Mirë që së paku është rritur numri i bursistëve përfitues, por kjo nuk është e mjaftueshme, kur dihet shuma simbolike e këtyre bursave. Po ashtu me vetëm një sallë të re të shkollës “Rexhep Elmazi” nuk mund të mbulojmë mosrealizimin edhe të sallave, fushave e objekteve rekreative të parapara për të përfunduar këtë vit, pa përmendur edhe ato që tashmë është dashur kaherë të promovohen, si shkolla e mesme e muzikës, shkolla te Haxhajt, palestra në Zhegër etj.

Në fushën e tatimeve, vërtetë realizimi i përqindjes është i kënaqshëm, nëse është arritur ajo përqindje dhe kjo mbase është arritur edhe në saje të thirrjes publike për mundësinë e përballjes së qytetarëve me përmbarues, nëse nuk i paguajnë tatimet, që i bie që ky është një lloj kërcënimi, ndërsa nuk iu është dhënë mundësia që paraprakisht ta programojnë borxhin e tyre, e në veçanti ata me gjendje më të vështirë ekonomike.

Ndërsa askund nuk përmendet fakti që borxhlinjtë më të mëdhenj në tatim mbeten edhe më tutje në institucionet e bizneset, por jo qytetarët individualisht apo ekonomitë familjare.

DUPMM, mendoj që përpos detyrës tejet të rëndësishme që ka në hartimin e planeve të ndryshme për nevoja të komunës e qytetit, si në planin e zonave të gjelbëruara e projekteve ideore, hartimin e hartave zonale e të planeve detaje urbanistike, mendoj që në raste të caktuara ka, mbyllur sytë dhe ka lëshuar leje për ndërtime të larta në kundërshtim me planet e detajuara urbanistike, ose nuk kemi respektim të tyre nga pronarët dhe implementuesit e këtyre projekteve. Mendoj që kjo duhet të vërtetohet përmes dy drejtorive asaj të Urbanizmit dhe asaj të inspeksionit, e në veçanti nga kjo e dyta, e cila në bazë të asaj që duket në terren duket sikur të mos ekzistonte fare. Sepse në terren, lagje të ndryshme të qytetit çdo ditë mbijnë rrokaqiejt në hapësira të vogle, ku nuk ka hapësira gjelbërimi, as parqe fëmijësh e as parkingje. Për këtë nuk duhet të jesh kurrfarë eksperti që ta vëresh.

DUPMM për vitin 2018 ka pasur në plan Hartimin e Planit Zhvillimor Komunal, por kaloi 2018-ta dhe ky plan nuk është bërë. Ka pasur në plan hartimin e hartës zonale të komunës, as ky projekt nuk është përfunduar dhe sipas kësaj dinamike të punëve të kësaj drejtorie as këtë vit vështirë se do të përfundohet.

Keni pasur në plan hartimin e planit rregullues Zabeli 1, të paraparë për ta sjellë në Kuvend por këtë se keni bërë. Në të vërtetë krejt çka keni bërë gjatë këtij viti është Hartimi i Planit Rregullues Qendra 2, Qendra 3 dhe Lagjja e Spitalit, për të cilat ne si opozitë kemi paraqitur kundërshtime të argumentuara, por ju e keni proceduar në Kuvend, por pastaj nga Ministria është kthyer me vërejtje dhe rekomandime për evitimin e shkeljeve ligjore dhe procedurave, ndërsa pa u bërë asnjë korrigjim a përmirësim me shumicë votash edhe një herë keni vendosur që ashtu me shkelje ligjore përsëri ta aprovoni.

Pastaj projektet për parkun “Baja”, “Livadhet e Arapit” priten të hapen tenderët, nënkupto asgjë konkrete ende. Projekti për objektin e administratës së përgjithshme, thuhet në proces-nënkupto s’është ende askund. Pastaj të papërfunduara janë shenjëzimi i rrugëve, hartimi i planit të studimit të fizibilitetit për instalimin e gazit natyror, pastaj hartimi i planit të studimit për strategjinë e Mbrojtjes së ajrit nga ndotja, hartimi i projektit të rreth rrotullimit dhe nënkalimit te objektet e spitalit, janë detyra të ardhshme të kësaj drejtorie apo siç u pëlqen drejtorëve të thonë për punët që nuk i kanë kryer janë në proces. Sipas raportit të kësaj drejtorie, shumë punë janë ende në fazën e konsultimeve, mbledhjen e të dhënave, takimeve të përbashkëta, vlerësimin e gjendjeve, të cilat tregojnë në të vërtetë në çfarë faze janë dhe sa larg kryerjes së këtyre projekteve janë.

Gjendja aspak më e mirë nuk është as te sektori i ndërtimeve në faqet 51, 52 dhe 53 të versionit të parë të raportit apo në faqen 37 të versionit të fundit të raportit. Kështu po të shikoni faqen 52 përmenden vetëm aktivitetet 6 mujore nga 1 janari deri 30 qershor, ku po përmend se janë dhënë 116 leje ndërtimi, ndërsa janë dhënë 18 leje rrënimi por ato janë vetëm leje, sepse askund nuk përmendet se janë ekzekutuar këto rrënime. Në faqen 53 kemi kërkesat e shqyrtuara për periudhën korrik-gusht 2018. Pra edhe këtu e kemi të raportuar një periudhë 2 mujore. Edhe këtu po përmend fenomenin e lejeve të ndërtimit, pra gjithsej 140 leje ndërtimi që do të thotë nga 70 leje ndërtimi për një muaj, ndërsa siç mund ta shihni për 6 muajt e mëhershëm patëm vetëm 116 leje ndërtimi. Befason disproporcioni i punës dy mujore me atë 6 mujore të pjesës së parë të vitit. Edhe për këta dy muaj përmenden 14 leje rrënimi, po natyrisht asnjë e dhënë për ndonjë rrënim. Edhe një parametër tjetër interesantë, por për mua i pa shpjegueshëm është çështja e ankesave. Deri sa për periudhën 6 mujore kemi 58 ankesa, për korrik dhe gusht kur janë dhënë 140 leje nuk përmendet asnjë ankesë e vetme. Shtrohet pyetja çfarë në të vërtet paska ndodhur?!

Te raporti financiar në krye të kësaj tabele thuhet “Të dhënat financiare për DUPMM (në këtë periudhë janë inkasuar), por realisht nuk dihet cila periudhë. Pra një titull i pa qartë, ku fare nuk specifikohet periudha kohore.

Nga raporti i mësipërm duket se mungon periudha e fundit 4 mujore, ndërsa sipas tabelës shihet që realizimet financiare janë të dobëta. Te asnjë lloj i të hyrave nuk kemi realizim në 70%.

Bie në sy gjithashtu se si planifikimi ashtu edhe realizimi te të hyrat nga legalizimet janë 0%, deri sa në vitin e kaluar kanë qenë mbi 56.000 €. Po ashtu kemi gabime të llogaritjes së përqindjes. Kështu te komunalitë planifikim është 9.000€ dhe realizimi është 9.000€ d.m.th. kemi realizim 100% e jo 48.42% siç është paraqitur në tabelë. Sipas raporteve të veçanta del se kjo drejtori ka qenë e suksesshme, tepër e suksesshme vetëm në harxhimin e buxhetit në mallra dhe shërbime, ku nga 55.000€ të planifikuara ka realizuar 85.000€ apo 154.55%. Kjo përqindje e lartë në harxhim të buxhetit në mallra dhe shërbime do të ishte dashur të ketë reflektim edhe në të hyra më të mëdha, por ka ndodhur e kundërta. Pra një realizim tejet i dobët, ashtu siç edhe është llogaritur keq e dobët.

Në raportin e Drejtorisë së Shërbimeve Publike, Infrastrukturë dhe Banim, në faqen e parë të këtij raporti kemi një përshkrim të kompetencave të kësaj drejtorie dhe pothuajse në fund kemi një tabelë të thjeshtë ku janë paraqitur numri i kërkesave, ato që janë miratuar dhe ato të cilat janë në proces. Pothuajse në fund të faqes flitet për transportin dhe linjat urbane dhe taksitë dhe numrin e tyre, dhe për vazhdimin e kontratës 3 vjeçare për të njëjtit gjithsej 17 operator.

Në faqen 55 në numrin rendor II romak të raportit të parë, ndërsa në faqen 19 të raportit të dytë, kemi titullin Projektet kapitale, kurse në kllapa shpjegimi; kompanitë e mirëmbajtjes, përshkrimi i shkurtër i punimeve me vlera. Në këtë faqe pothuajse komplet kemi kopjimin të tekstit nga raporti i vitit të kaluar me pikë e presje, pra të raportit të vitit 2017 shihni faqen 40. Këtu as nuk janë ndërruar vitet sepse flitet për kontratën me kompaninë “Tali“ e cila kontratë atë kohë ishte nënshkruar më 25.11.2016 dhe vlente deri 25 mars 2017. Edhe vlera e Kontratës ishte 68,333.80€. pra bëhet fjalë për kontratën e vitit të kaluar dhe këto të dhëna kjo drejtori do të na i “shes” për raport të vitit 2018. Kjo është skandaloze është papërgjegjësi dhe e turpshme. Kopjimi i tekstit vazhdon edhe në pjesën ku flitet për pastrimin e rrugëve dhe mirëmbajtjen e parqeve dhe hapësirave të gjelbëruara, ku aty këtu kemi ndërhyrje të ndonjë fjalie si përpjekje për kamuflim të kopjimit. Kështu deri sa në vitin e kaluar kompania për mirëmbajtjen e ndriçimit publik ka qenë kompania “Toni“ tani e kemi kompaninë e njëjtë vetëm tani Kompanisë “Toni” i është shtuar edhe “Goni”, pra Kompania “Toni Goni“.

Por një gjë del dhe dihet që është e sigurt, deri sa vitin e kaluar qytetarët kishim mbetur pa shërbimin e mirëmbajtjes së rrugëve dhe të hapësirave të gjelbëruara, sivjet kanë mbetur pa mirëmbajtje dhe sanim të ndriçimit publik në qytet, dhe ju tashmë e dini se në këtë kuvend në disa seanca kemi paraqitur ankesat e qytetarëve. Por Drejtoria e Shërbimeve publike, duket sikur do të shfajësohet kur thotë se këto projekte kanë shkuar në OSHP, pa shpjeguar pse pikërisht këta tender të kësaj drejtorie vazhdimisht dërgohen në OSHP.

Më poshtë, përkatësisht kur flitet për Projektin për Ofrimin e Shërbimeve të Varrimit në Komunë e Gjilanit, nga N.TSH. “Bereqeti“ në faqen 56, vlera e punëve të kryera llogaritet në 84,196.00€, por vetëm për periudhën 8 mujore. Pra një pasqyrë jo e plotë vjetore, ku mungon raportimi për 4 muaj. Madje nuk jepet asnjë shpjegim, a kemi nënshkrim të kontratës së re, pasi që asaj të mëhershmes i ka kaluar afati dhe as që kemi vazhdimin e kontratës së mëhershme.

Në faqen 57 është paraqitur lista e kërkesave për inicimin e procedurave të prokurimit, ku me të vërtetë duken se shumë projekte kanë mbetur vetëm inicime. Në këtë tabelë nën numrin rendor 4 përmenden rrugët në lagjen “Fehmi Agani“ dhe mbase e keni të qartë që këto rrugë nuk janë kryer dhe ne me kërkesë të qytetarëve e shtruam si problem edhe në seancën e fundit të viti kaluar.

Në numrin rendor 7 përmenden rrugët në lagjen e Zabelit, ndërsa këto rrugë në masën 80% kanë qenë të kryera në vitin e kaluar dhe natyrisht që edhe ky 20% i sivjetmë është dashur të kryhej vitin e shkuar, prandaj paraqitja si projekti i vitit 2018 është i gabuar dhe i pasaktë.

Përmendet rruga Livoq i Poshtëm – Cërrnicë, ku thuhet se është në proces ndërsa ne e dimë sa ka filluar në pjesën e fundit të muajit nëntor. Përmendet rruga e Kumanovës ku thuhet se në proces është faza e parë, që nënkupton që s’është kryer.

Ndërtimi i rrugës “Hysen Tërpeza“ në Arbëri thuhet se është kontraktuar, por as që është filluar e as që është kryer. Por nuk janë kryer rrugët as në Velekincë dhe as në rrugën “Mulla Idrizi“.

Po ndalem edhe në faqen e fundit nr. 59, ku flitet për sfidat. Nëse të gjitha sfidat e vitit 2018 janë të njëjtat me ato të vitit 2017, me përjashtim që këtë vit flitet për përcaktimin e lokacionit të varrezave, atëherë i bie që kjo drejtori nuk po arrin të përmbush obligimet e veta nga se nga viti në vit po sfidohet me të njëjtat probleme. Nga të gjitha ato që u përmenden më lartë dhe nga sfidat, del se më tepër kemi një raport me kopjime nga raporti i viti të kaluar, me plot pasaktësi por edhe plotë projekte të papërfunduara me kohë, madje për disa as që është arritur të fillohen. Ndërsa gjendja e rrugëve, gjendja e shtretërve të lumenjve, në qytet dhe fshatra, mungesa e ujit të pijes në shumë fshatra, mungesa e ndriçimit dhe mosfunksionimi i tij, mos shtrirja e rrjetit të kanalizimit në disa lagje të qytetit, ujërat e zeza, janë tregues të punës së pamjaftueshme të kësaj drejtorie.

Prokurimi i Komunës

Njëra ndër çështjet me rëndësi, madje me rëndësi shumë të madhe është çështja e Prokurimit. Është shumë e rëndësishme sepse aty të gjithë tenderët po paguhen me taksat e qytetarëve. Ndërsa përkushtimi i qeverisë komunale që të kemi një prokurim të përgjegjshëm e profesional është për keqardhje. Në radhë të parë prokurimi drejtohet me një ushtrues detyre të drejtorit që ka zënë atë vend në baza nepotiste. Së dyti nuk është i certifikuar për prokurim. Së treti aty punojnë edhe të punësuar me kontratë në vepër, ndërsa u lihen në dorë parat e buxhetit të komunës. Pra njëri nga institucionet me të rëndësishme të komunës, nga ku derdhen dhe përcaktohen shuma të mëdha të parasë publike për zgjedhjen e operatorëve të cilët do të kryejnë punë e projekte të rëndësishme infrastrukturore, shërbyese e furnizuese, u është lënë në drejtim njerëzve jo profesionale e të punësuarve të përkohshëm.

Është kjo zyra e prokurimit e cila në dy mandatet qeverisëse asnjëherë nuk ka sjellë në Kuvend planin e punës së tij edhe pse këtë e ka obligim ligjor, madje deri në këtë vit plani i saj ka qenë i njohur vetëm për qeverinë komunale, ndërsa i panjohur për ne si kuvend. Ndërsa në vitin që lamë pas vetëm nga gjysma e dytë e vitit e këndej është shpallur në fq. e internet të fq. zyrtare të komunës. Por ja që edhe pse është i shpallur publik përmes kësaj faqeje, nuk i përmbahet këtij plani as në pikëpamje të kohës së planifikuar të hapjes së tenderëve, as në pikëpamje të llojit të tenderit që është parashikuar të hapet. Në anën tjetër dihet publikisht se drejtuesi e këtij prokurimi i mandatit të kaluar është dënuar për shkelje ligjore, por nga kjo qeverisje nuk është nxjerr asnjë mësim, sepse ajo edhe më tutje po drejtohet nga njerëz jo profesionistë dhe me të punësuar me kontratë në vepër dhe i njëjti vazhdon të bëjë në forma të ndryshme shkelje ligjore, pra në kundërshtim me ligjin dhe rregulloret e prokurimit. Ndërsa tash do të përmend edhe konkretisht disa nga kontratat dhe shkeljet për të cilat bëhet fjalë:

Ushtruesit e detyrës pothuajse në 90% të rasteve janë duke punuar jashtë afatit ligjor prej 3 muajve siç e parasheh ligji, nëse për çdo të punësuar kemi një shkelje në momentin që tejkalohet 3 mujorshi i parë, por nëse kjo tejkalohet edhe për 2 tremujorsha të tjerë, atëherë nuk kemi vetëm një shkelje por kemi 3 herë shkelje. Rasti konkret është me ushtruesin e detyrës së drejtorit të zyrës së prokurimit, i cili aktualisht po punon në këtë detyrë, pa kualifikim dhe licencë, pra në mënyrë të jashtëligjshme. Por, ky nuk është rasti i vetëm që punon me kontratë në vepër në zyrën e prokurimit, por ka edhe të tjerë.

Shumica e të angazhuarve me kontrata mbi vepër kanë qenë pa procedura të rekrutimit, por personat vetëm janë marrë në punë pa asnjë procedurë. Shumica e tyre janë angazhuar në pozita të rregullta në shërbimin civil (çka është e ndaluar) dhe jo për punë specifike (për çka kërkohet me ligj); Numri i të punësuarve me kontratë në vepër deri më tani ka qenë 50, nëse në ndërkohë nuk është rritur, që është një numër shumë i madh për komunën tonë. Pra për numrin e të punësuarve me kontratë në vepër Gjilani zë vendin e dytë në nivel të komunave të Kosovës, kjo do të thotë më shumë se Prishtina e cila është mbi pesë herë më e madh se Gjilani. Por për këto nuk ka asnjë fjalë në raportin e Kryetarit, natyrisht gjërat që nuk janë në rregull, duhet fshehur dhe duhet mbajtur sa më larg edhe anëtarëve të Kuvendit , por edhe të qytetarëve, sepse kjo është transparenca e komunës sonë. Dhe është e kuptueshme se të gjithë të punësuarit me kontratë në vepër paguhen nga buxheti për mallra dhe shërbime, në mënyrë që edhe këtu të kamuflohet e të mos dihet numri i saktë i të punësuarve me kontratë në vepër.

Drejtoria e Shëndetësisë dhe Mirëqenies Sociale

Kjo drejtori në formën e parë të raportit prej 18 faqesh, në raportin e dytë e ka të reduktuar në vetëm 2 faqe. Në këtë version të dytë është hequr. Si duket është penduar që ka ofruar ato informacione dhe ka vendosur që në versionin e dytë ta shkurtoj në mënyrë drastike. Mbase mund të mos u pëlqej, por unë nuk kam se si të mos i referohem edhe materialit të parë të këtij raporti, sepse ky i fundit është tepër i mangët. Por do i referohem edhe materialit të dytë të shkurtuar për shkak të dallimeve të mëdha që kanë njëri me tjetrin.

Në versionin e fundit të raportit janë hequr materialet e zyrës për shërbime publike, të qendrës kryesore të mjekësisë familjare dhe të qendrës për punë sociale. Pra është e njohur që qendra e mjekësisë familjare është kompetencë e pushtetit komunal, madje edhe institucion me rëndësi në shërbim të qytetarëve.

Por le të fillojmë nga banimi social. Në versionin e parë na paraqitet një tabelë për dy muajt e fundit të vitit 2017 dhe 12 muajt e 2018-ës, ku shuma e përgjithshme është 51,217.00€. Kjo shumë nuk përputhet me shumat e veçanta në tabelë për 2837 euro, sa ka qenë edhe shuma për pagesë një mujore për 37 familje gjatë vitit 2017.

Në variantin e fundit të raportit vetëm përmenden pagesat e qirasë për 48 familje, por nuk jepet asnjë shumë në vlerë eurosh.

**Lutfi Haziri**: për mos me mbete vetëm tregim i një anshëm, ne duhet tani të ballafaqohemi sepse kur kërkon standarde të vërtetësisë, duhet të flitet me vërtetësi.

Asnjë zyrtarë në zyrën e prokurimit nuk është i pa certifikuar e këto ta dëshmoj, sepse ka shkuar përmes sistemit ligjorë të institucioneve të Kosovës, është sponzoruar financiarisht nga USAID-i sipas planit strategjik.

Ne po punojmë në ndërtim të kapaciteteve dhe hapësirave të reja të cilat janë nën kontrollin e kamerave.

Nëse shokët e juaj janë të akuzuar për krim të organizuar dhe për korrupsion, unë nuk kam faj, sepse me duhet të punoj me kapacitetet që i kam, dhe nuk mundem të ndërtoj kapacitete brenda një dite dhe të rikthej njerëzit në punët të cilët nuk po i rikthen gjykata. Përveç rojeve, të tjerët janë të punësuar me thirrje publike, kurse nepotizmin e keni në gjak ju në forma të tjera, sepse nëse doni jua përmendi me emra dhe mbiemra se kush është punësuar, të gjithë janë ato të dukshme. Problemi është që ky raport është votuar prej njerëzve dhe po flisni post festum .

Formatin e raportit nuk e bëj sipas partive politike dhe as partin time nuk e kam pyetur se çfarë formati donë ta ketë. Nëse nuk ju pëlqen thuana, por mos flisni kot. Keni kërkuar dy vjet raport brenda vitit kalendarik, e kur e kam sjellë keni thënë nuk bënë, sepse nuk e keni buxhetin e paraparë dhe nuk mund të kaloj. Pa u mbyllë buxheti nuk ka raport, dhe çdo kërkesë e shpjegoj me mirëkuptim, por mos mendoni se unë zhagitem për ju, sepse jam i zgjedhur nga qytetarët.

Çka do që nuk ju pëlqen dhe mendoni se është kundër ligjore mund të shkoni në prokurori.

Punëtorët janë suspenduar nga puna sepse kanë qenë të akuzuar nga prokuroria, por është iniciativa e partisë tuaj që ai rast është shkuar në gjykatë dhe e keni liruar Gjilanin.

E përmenda sfidën numër tre mbikëqyrjen, por nuk ka komuna kapacitet të mbikëqyrjes. Nëse ka mbikëqyrje do të shkonin projektet më mirë, për një numër të projekteve nuk ka komuna kalendar, sepse kemi bashkëfinancim. Kur sjellim projekte thoni i keni vonuar, kur nuk i sjellim, gjykoni pse nuk po i sjellni, e ju vazhdimisht po adresoni gishtin për punët e bëra.

**Bujar Nevzati:** të lutem kryetar, pse ju nuk keni kohë dhe nuk të pëlqejmë ne, mos u nervozo dhe dëgjona se çfarë kemi për të thënë, sepse ne të kemi detyruar të vish këtu e të na raportosh, sepse ju keni ikur qe 5 vite nga kjo përgjegjësi. Mos ngrit zërin sepse nuk je duke e frikësuar askënd, bile ju e dini se nuk jemi frikuar as më parë kur ka qenë koha, por dëgjo me vëmendje.

**Lutfi Haziri:** të lutem z. Nevzati mos adreso gishta, por ushtrojeni mandatin dhe detyrën sipas peshës të cilën e keni. Unë vij raportoj në kuvend 2 herë në vite dhe qe 5 vite bëjnë 12 herë raportime, e me të thënë të drejtën kam pas dëshirë të raportoj vetëm 8 herë dhe mos të raportoj këtu, prandaj respektoje ardhjen time. Unë e di që nuk ju frikësoj, por as mua nuk më frikësoni, prandaj mos më jepni këshilla, sepse i kemi bërë 50 vite dhe kemi punuar 30 vite së bashku, megjithatë rrugët na kanë ndarë për të mirë. Thuaje të vërtetën, por jo të vërtetën e shtrembëruar, sepse kjo komunë është në tapetë për krim të organizuar. Ne kemi probleme t’i bindim donatorët sepse e dinë se jemi të kriminalizuar. Pas Palermos e keni bërë Gjilanin me njollë, por problemi nuk është tek unë. Nuk duhet ta injorojmë problemin kryesor e të gjejmë probleme të vogla. Sa i përket intonacionit të zërit, dikush e ka bë të lartë e dikush më të ulët, por unë jam i njëjti qe 30 vite dhe askush nuk ka mundur të më ndryshoj, bile as Izmi Zeka i cili është munduar të më ndryshoj. Kjo qeveri e ka të vështirë të ndaj të holla për ne, sepse po duhet t’i rrotulloj 100 gurë për të nxjerrë të holla. Unë tani do të vij në kuvend sa herë që ju kërkoni, por pjesëmarrja ime në kuvend është ndikim, sepse legjislativi është i ndarë nga ekzekutivi.

**Nevzat Isufi**: në raport jam referuar atë që e keni shkruar, e nëse kryetarit nuk i pëlqen kjo, atëherë nuk është problemi im, sepse kryetari nuk e ka qejf raportimin, bile ne e kemi bojkotuar seancën vetëm për të qenë edhe kryetari prezent. Sa i përket shokëve që përmendi kryetari, le të tregon se për cilët shokë e ka fjalën sepse unë nuk kam asnjë shok të tillë.

Kryetari vetë ka thënë se Prokurimi është para mbylljes dhe gjithashtu nuk kam asgjë konkrete dhe personale me kryetarin, por i referohem asaj që është shkruar në raport.

**Riza Abdyli:** është krijuar një gjendje jo e këndshme, gjendje e tensionuar por e ftoj kryetarin e komunës që t’i marrë punët me qetësi e dashuri. I nderuar kryetar, ne mund të mos pëlqejmë ty, e ndonjëherë edhe ti neve, por nuk më erdhi mirë kur thatë se jemi të deleguar nga partitë politike, por mos harro që ne jemi të zgjedhur nga populli. Ashtu siç të ka deleguar ty partia politike ashtu jemi hy edhe ne në lista për t’u zgjedhur këshilltarë komunal.

Lidhur me raportin, e gjithë fjala jote që e thatë ishte një përmbledhje dhe më përngjau në një fushatë elektorale, sepse flisni se çka do të bëni e jo çka keni bërë.

Duke e pa se viti 2018 është viti i parë pas zgjedhjeve, ne lidhemi me fushatën e juaj para elektorale që e keni bërë dhe nëse ndalemi këtu shohim se ke përmendë transparencën, përfaqësimin gjinor në vendimmarrje e cila nuk është realizuar, sepse kemi vetëm dy femra që drejtojnë drejtoritë, kurse zotimi yt ka qenë më i madh. Në çdo takim ke përmend vada, por vadat janë shndërruar në moçale dhe mijëra qytetar rrezikojnë epidemi, duke filluar nga Malisheva, Velekinca dhe Livoqi.

Qeverisja e juaj z. Kryetar, ka pas probleme që nga dita e parë e marrjes së mandatit të dytë, ka pas probleme me emërimin e drejtorëve sepse je zotuar se nuk do të ketë drejtor me akuza. Fole shumë për krimin e organizuar, por me lëndën që ju po merreni nuk ka asnjë element që tregon se aty ka krim të organizuar, sepse janë 38 persona të organizuar, ku 28 janë zyrtarë komunal dhe kjo krijon hendikep të jashtëzakonshëm të cilën e keni sjellë ju dhe keni dashur ta njollosni punën e mirë të qeverisjes së PDK, por ju ka dalë dardhë okere sepse i ke pamundësua vetes qeverisje jo të mirë. Në qeverisjen e PDK-ës, Gjilani ka qenë përfituese e donacioneve me mijëra €, kurse ju keni donacione të vogla ku i vetmi është donacioni për Impiantin.

Për zyrën e Prokurimit keni thënë se nëse unë isha pyetur e kisha mbyllur zyrën e prokurimit dhe do të marr shërbime nga organizatat e tjera. Menaxheri i zyrës së prokurimit është i licencuar tani, por në vitin 2018 nuk ka qenë fare i licencuar. A ka logjikë që nga zyra e prokurimit të nënshkruhet kontratë me 31.12.2018 dhe ka të bëjë me hapjen e ofertave e cila është bërë në fillim të muajit të gjashtë.

Sa i përket Arsimit ka mungesa elementare duke filluar nga tonerët.

**Lutfi Haziri**: perspektiva e juaj në vlerësim mbetet e drejtë e juaja dhe sipas ligjit përfaqësuesit e zgjedhur në KK janë grupe politike. Nëse ju vjen turp të thoni se jeni të PDK, atëherë është problem i juaji. I vetmi është Kryetari i Komunës i cili duhet të dal jashtë petkut politik në momentin që certifikohet dhe për shkak të zgjedhjeve të drejtpërdrejta. Ju kujtohet kur kryetari ka udhëhequr seancën e KK dhe ka qenë përfaqësues politik, prandaj ju sqaroj që fjalët që i thoni i përmend në partin tuaj. Sa i përket premtimeve, unë ende kam kohë për t’i përmbushur dhe llogari ju jap qytetarëve, e jo partive që punojnë kundër meje. Për punët politike dhe përfaqësim mos i jepni të drejtë vetës, e sa i përket vadave ato i kam gjetur dhe janë problem shekullorë. Ne jemi duke ndërtuar rrjet të kanalizimeve në lagjen e Vishjneve dhe aty ka probleme të mëdha. Pa u ndërtuar kolektorët e ujërave të zeza nuk mund të zgjedhën problemet e kanalizimeve. Ne duhet t’i japim zgjidhje sistemore problemeve dhe te investimet përveç Bankës Evropiane, e cila ka mbështetur buxhetin e komunës dhe evoluimi i auditorit të brendshëm dhe të jashtëm. Banka Evropiane jep 17 milion € për rrugë dhe plani i investimeve në komunën tonë ka kaluar pritjet. Qeveria që është sot unë e respektoj shumë dhe e dërgoj interesin e qytetarëve përpara.

Unë nuk e kam traditë familjare të merrem me prokurori dhe inicimi i hetimeve ndaj aktakuzës ndaj 28 zyrtarëve komunal ka filluar në vitin 2008 dhe komuna është palë e dëmtuar ku dosja mund të hapet për ju që ta lexoni dhe ka 2 mijë faqe.

**Riza Abdyli**: unë vetëm thash se asnjë këshilltarë i PDK, nuk e ka ngritë çështjen e zyrtarëve të akuzuar, por ju e keni vajtuar mungesën e stafit. Nuk është KK vend për të fole për Gjykata, sepse ende nuk ka verdikt përfundimtarë dhe ata janë vetëm të akuzuar.

**Mimoza Kadriu:** sa i përket raportit të punës së kryetarit, po filloj nga Administrata e përgjithshme, me q’ rast i shprehë mirënjohje drejtorit për punën e bërë, por edhe drejtorit të mëhershëm. Nëse bëjmë krahasime për gjendjen e administratës nga vitet e kaluara ku bëhej radhë e gjatë e njerëzve për të pritur kryerjen e shërbimeve sot kjo gjë nuk po ndodhë e këtë e vërteton edhe shifra ku thuhet se 99 % e punëve janë kryer me sukses dhe janë të mbyllura. Uroj që të ketë këtë dinamikë të punimeve.

Drejtoria e Bujqësisë- në raport shoh një punë të madhe që është bërë dhe një raport i përgatitur mirë dhe i detajuar. Unë e çmoj shumë drejtorin dhe profesionalizimin e tije dhe mbi bazën e kësaj nuk dyshoj në punën intensive që ai bënë. Uroj që edhe shpërndarja e subvencioneve të bëhet e drejtë dhe e përgjithshme.

DSHPIB- megjithëse e kuptoj dinamikën e punëve të kësaj drejtorie, është e pamundur që shërbimet të ofrohen të gjitha njëkohësisht. Edhe pse është punuar shumë në shtrimin e rrugëve dhe në rregullimin e hapësirave publike, trotuareve, por gjendja e qytetit prapë është mjaftë e keqe, sepse është bërë harrnim i rrugëve e disa gropa prapë janë mbetur të hapura. Uroj që deri në fund të vitit të kthehet vëmendja në riparimin e këtyre rrugëve e gjithashtu mirëmbajtja dimërore nuk ka qenë në nivelin e duhur.

DKA- me gjithë respektin për drejtorin sepse e njoh nga afër dhe ja di potencialin për punë, por DKA nuk ka sjellë rezultate të mira megjithatë mund të arsyetohet drejtori sepse këto probleme janë të trashëguara dhe janë probleme komplekse, sepse ka mungesë të fondeve. Më habitë konfirmimi i drejtorit kur thotë se janë realizuar të gjitha objektivat dhe nuk bëhet aspak modest të thotë se disa objektiva kanë ngecë pa u realizuar. Ne që punojmë në arsim direkt në shkolla dhe ne punën e nxënësve e dimë se kjo nuk është e vërtetë

Kam një pyetje për drejtorin, përveç menaxhimit efikas që ju mund ta bëni, cilat janë mekanizmat që ju ofroni për ngritjen në arsim ?

Në shkollat tona ende punohet me tri ndërrime, ende ora është 30 minuta ende shkruhet në tabela me shkumës, pastrohet tabela me shpuzë dhe ende vazhdohet të qëndrojnë të arkivuara në klasë karriget dhe bankat që ka vite pa u ndërruar e të cilat ofrojnë komoditet minimal për të qëndruar nxënësit në to, kur e dimë që të gjitha këto janë parakusht esencial për ofrimin e kushteve esenciale për mësim cilësor dhe rezultate të mira.

Po flitni për zbatimin e suksesshëm të kurrikulës së re. Unë pyes se çfarë keni bërë që kurrikula të zbatohet suksesshëm, pasi po e merrni si rezultat personal të drejtorisë që po e udhëhiqni duke e ditur se zbatimi i kurrikulës varet nga mësimdhënësit nëpër shkolla.

Dhe në fund dua të pyes për punimet tjera të pa përfunduara në kampusin e shkollave të mesme, sepse ne e dimë se ato nuk kanë përfunduar ende, kur pritet të rifillojnë punimet?

Kurse sa i përket konkurseve, përzgjedhjet bëhen në baza partiake dhe shpeshherë me kritere të pa plotësuara.

**Arta Nuhiu**: në emër të AAK , i japim mbështetje këtij raporti. Ndalem te DKRS ku në Komunën e Gjilanit në vitin 2016 zyrtarisht është bërë hapja e shtëpisë së Rinisë për aktivitete të ndryshme për fatin e mirë ky objekt është ndërtuar nga fondet e MKRS, mirëpo ky objekt shfrytëzohet minimalisht dhe nuk është funksionalizuar ende në mungesë të rrymës elektrike dhe mungesë të bashkëpunimit me OJQ dhe mungesa e aktiviteteve për të rijnë. Të rinjtë e Gjilanit vlerësojnë negativisht mospjesëmarrjen e tyre në aktivitete që përkushtohen në përmirësimin e gjendjes dhje rolin e vendimmarrjes në qytet. Gjilani njihet si qytet i vlerave dhe një rini aktive, por kur pritet që rinia jonë të ushtroj aktivitete në këtë objekt ?

Po ashtu e përgëzoj kryetarin e Komunës për angazhim dhe drejtorin e Arsimit për aktivitetin e javës së Barazisë Gjinore dhe në plan program të shkollës ka paraparë datën 4 -8 mars një orë mësimore për Barazinë Gjinore dhe Ditën Ndërkombëtare të Gruas. Falënderoj drejtorin e DSHPIB për aprovimin e kërkesës sime lokacionin e gabuar për lojërat elektrike të fëmijëve dhe ka prek nxitjen direkte të fëmijëve për të shfrytëzuar ato lodra sepse jo të gjithë prindërit kanë pas mundësi për t’i argëtuar fëmijët e tyre.

Kërkoj nga kolegët këtu, që në emër të grupit jo formal të grave, të keni konsideratë këto ditë të muajit Mars, e sidomos këtu, sepse u pa që në seancë u tensionua gjendja dhe filluan të ngritën edhe gishtat.

**Shefik Surdulli**: më vjen keq për këtë situatë që u krijua. Kryetari ka dëshirë të ngacmohet nga pak, e besa edhe provokon nga pak, e kjo u vërejt në fjalën e tij lidhur me qenët endacak, e ai e tha se veç të merrem unë personalisht me endacakët e të gjitha llojeve. Shpresoj që është lapsus, e nuk e ka thënë me qëllim, sepse këtu aludimi është te dy këmbëshit. Ne si këshilltarë kemi të drejtë të flasim ne çka duam e jo ju çka dëshironi. Më vjen keq edhe për një gjë tjetër të cilët kolegët e mi i dhanë mundësi kryetarit të ofendoj, por uroj që në seancat e tjera të mos vije fare sepse po e keqpërdorë foltoren dhe po merr kohë si i privilegjuar, e në anën tjetër ne nuk po kemi minuta të flasim. Unë jam krenar që i takoj PDK, me të cilën lidhen shumë vendime të RKS. Në raportin e kryetarit të komunës ka vazhduar me të njëjtën retorikë, duke përmendur vetëm punët që do të kryhen, e ka përmendur në raport edhe lagjen e Porodinit, prej kur ka filluar atje instalimi i ujësjellësit, por ai vend ka mbetur si moçal. Në këtë raport është thënë se është ndihmuar sporti, e që do ta mbështes edhe në të ardhmen, por uroj që mbështetja financiare mos të bëhet në mënyrë selektive duke shkelur ligjin mbi financat publike siç e keni bërë pikërisht në ndarjen e subvencioneve për rini, sport, kulturë, e unë disa herë e kam tërhequr vërejtjen, e për këtë gjë do të merret Prokuroria gjegjësisht zyra gjenerale lidhur me gjetjet në Komunë të Gjilanit. Në raport nuk është thënë asgjë për nivelin e ulët të disiplinës të zyrtarëve tuaj komunal, të cilët në këtë kohë sorollaten në kafene dhe duke mos dhenë përgjegjësi për rënien e efikasitetit në punë. Më vjen keq që në këtë raport nuk është përmendur si brengosëse një sfidë me të cilën shihet se edhe këtë vit nuk jeni përballur me të, e fjala është për rekomandimet e Auditorit të përgjithshëm, nuk keni përmendur se në cilën shkallë i keni realizuar këto rekomandime. Keni bërë planin e veprimit të zbatimit të rekomandimeve sipas afateve të përcaktuara kohore. Meqë në raport janë të përmbledhura edhe raportet e drejtorive komunale, po e jap mendimin tim. Drejtoria e bujqësisë është përmend që ka pas përpjekje për ndihmën e bujqve për subvencionim me mjete të punës, por duke e ditë që në këtë drejtori ka fermer që kanë përfituar jashtë ligjshëm dhe kanë keqpërdorë mjetet e përfituara, sa keni marrë mjete ndëshkuese për ata fermer?

Kam një sugjerim nga një grup i qytetarëve lidhur me projektin për Kodrën e Dëshmorëve, atje janë mbjellë drunjë dekorativ, por gjendja që është tash mund të shkaktoj telashe, sepse ka shumë gur e cila pengon punën e kositjes së barit dhe ajo pastaj mund të digjet dhe të shkaktoj telashe tjera në investimet që janë bërë.

Në këtë raport nuk janë përmendur sfidat, se çfarë keni bërë edhe ju lidhur me zbatimin e rekomandimeve të auditorit, sepse edhe këtu janë gjetur të gjetura.

Sa i përket DSHPIB, këtu thuhet se për ritenderime nga OSHP, pse po ndodhin këto anulime, sepse ne po kemi ngecje të zhvillimit të aktiviteteve? Rregullimi i ujësjellësit në lagjen e Porodinit nuk është kryer as këtë vit, po ashtu shumë projekte tjera janë pa u kryer.

**Enver Hajrullahu**: kam një kërkesë nga Këshilli i fshatit Zhegër e cila ka të bëjë me DRKS, për renovimin e shtëpisë së kulturës e cila ka kushtuar rreth 69.000 €, e kjo është realizuar dhe është bërë një punë mjaftë e mirë, por këtu qëndron problemi sepse mungon mbikëqyrësi. Prandaj a planifikohet në të ardhmen ndonjë mbikëqyrës?

Po ashtu e ngriti edhe një shqetësim sepse sot Mediat shkruajnë që Shoqata Kulturore Ditët e “Agimit” në Zhegër i drejtohet DKRS nuk kanë mbetur më pak se dy muaj ku duhet të organizohet dhe të mbahet Manifestimi Tradicional Ditët e Agimit 1,2,3 Maj në Zhegër, por shoqata njofton se aktivitete e tilla që ishin tradicionale 20 vite, më nuk do të organizohen. Veprimtarinë e saj poetike dhe artistike përfundon si e tillë dhe shuhet dhe arsyeja është objektive dhe një masë subjektive, andaj ju njoftojmë më herët se ky organizim ka kohë 2 muaj për t’u bërë, e në të kundërtën në rast të mos organizimit të këtij aktiviteti, ne nuk mbajmë përgjegjësi morale. A është e vërtetë ky lajm e nderuar drejtoreshë, sepse nëse kjo është e vërtetë atëherë është një handikep i madh, sepse sivjet është viti jubilar i 20 vjetorit të thyerjes së kufirit dhe mendoj se ky aktivitet nuk duhet të shuhet.

**Bujar Nevzati**: e nderuar kryesuese, të falënderoj që e keni gjetur mundësinë për të mos ma dhënë fjalën, sepse pas 30 viteve është hera e parë që del dikush e mundohet të mos më sheh, por e keni të kotë këtë gjë. Dua të them se stafit të administratës i kam tërhequr vërejtjen për një ulëse e cila duhet të rregullohet, por të njëjtën nuk e kanë rregulluar dhe të njëjtën ma kanë vendosur mua që të ulem, a nuk duket kjo e qëllimshme? Prandaj ju lus të mos bëheni nervoz kur jua themi të vërtetën, sepse shumicën i kam miq shtëpie, por është dashur ta dinin se do duhej të ballafaqoheshin me ne. Ne çështjet po i ngritim që të ndalen punët jo të mira. Kryetari u mor pak me akuza dhe Gjykata dhe nuk e ka thënë asnjë fjalë për drejtorët e vet të korruptuar, e për punëtorin i cili u zu në flagrancë të korrupsionit, sepse e pa gjithë njerëzimi se si i mori paratë. Mungesa e drejtorit të prokurimit u tha, ku edhe nga zyra kombëtare e Auditimit keni marrë vërejtje dhe jemi komuna më me shumë dobësi e mangësi. Te DSHPIB ne si komunë vite me radhë jemi shpallur si komuna më e pastër, por tani jemi komuna më e pa pastër. Çka po ndodhë me bordin e Ekohigjenës të cilën s’po mundeni ta formoni, e kjo a është pasojë e raporteve me Ekohigjenën që nuk ju dha komunës tonë 20 milion € për trajtimin e ujërave të zeza, kredi e butë nga Qeveria e Austrisë. Po ashtu dua ta di sa karburante në ditë shpenzon vetura e drejtorit të DSHPIB?

Mos pastrimi i rrugëve nga bora, është një shkrim nga pronari i kompanisë Tali, i cili publikisht ka thënë për drejtorin Korça: jo rrugët tona z.Naser Korça, por problemi është se nuk kam pranuar haraq nga ju, e ata që kanë pranuar nuk kanë mundësi të shpërndajnë krip në rrugë, por fajet i ka Lutfi Haziri që nuk të ka shkarkuar ty me aktakuzë, siç e ka shkarkuar Sali Kqikun e Valon Shefkiun, ai duhet të ju tregoj qytetarëve pse nuk ka guxim të shkarkoj edhe ty si drejtor i cili jeni i korruptuar dhe me shumë pisllëqe që i keni bërë.

Keni marr vendime të kundërligjshme të planeve rregulluese të hollësishme, të cilat janë kthyer prapë nga Ministria. Nuk keni bërë asnjë vërejtje në arsim, por akoma në komunën tonë punojnë shkollat me tri ndërrime, e nuk u flit për bursat e studentëve, se sa janë ndarë?

Sa i përket shëndetësisë, keni thënë se po ofrohen shërbime në të gjitha fushat, por a e dini qe 6 muaj në stomatologji nuk ka pas material stomatologjik, material teknik, mirëmbajtje të automjeteve, mos regjistrim të veturave, keni mbyllë dy ordinanca etj.

Çështja tjetër ka të bëjë me aksionet humanitare që i keni mbajtur viteve të kaluara dhe unë e përshëndes këtë punë, por është për t’u kritikuar mos transparenca dhe asnjëherë para anëtarëve të KK nuk e keni diskutuar se sa shtëpi janë ndërtuar dhe kujt ju kanë ndërtuar.

Punësimet familjare në Hidromoravë, Ekohigjienë e në Komunë, është një brengë që i shqetëson gjithë qytetarët e Gjilanit, unë nuk jam kundër punësimeve por jam për punësimet me kritere, e jo punësime si Osmani në PTK që i ka punësuar 4 anëtarë të familjes. Unë mund t’i përmend emrat e familjarëve që i keni punësuar.

Unë kam reaguar edhe në seancën e fundit lidhur me shpalljen e njerëzve pa merita “Qytetarë Nderi” ose “Nderi i Qytetit”. Më keni detyruar të flas për njërin që e keni shpallë “Nderi i Qytetit”. Po e lexoj nenin 4 të rregullores për dhënien e titujve i cili thotë se titulli “Nderi i Qytetit” i jepet personaliteteve të shquara të qytetit, që kanë dhënë kontribut të veçantë dhe tepër të rëndësishëm të cilët lartësuan emrin e qytetit dhe kanë një veprimtari të gjerë në dobi të qytetarëve, vlera të veçanta dhe personalitete në fusha të veçanta, që kanë figurë të pastër dhe që kanë cilësi të larta njerëzore, që realizojnë akte të larta humanizmi etj.

Ju e keni shpallë një njeri “Nderi i Qytetit” i cili ka qenë i kindapuar në qytetin e Mitrovicës dhe kanë shkuar njerëzit ta arrestojnë e ta fusin në veturë me dhunë. Ka bërë keqpërdorime të shumta dhe ju e keni shpallë “Qytetarë Nderi”.

**Fitim Guda**: e shpreh zhgënjimin tim, sepse seanca e sotme na lë të kuptojmë që në këtë kuvend fare nuk ka racionalizëm politik. Gjatë takimit të djeshëm që e patëm me kryeministrin Haradinaj, dhe gjatë vizitës së tij para 4 muajve, ai tha se Gjilani në këtë mandat do të ketë investime më të mëdha. Duke mos dashur t’i imponohem autoritetit të kryetarit, ky është rezultat i angazhimit të kryetarit në nivelin qendrorë për marrjen e investimeve e ju po jepni shenjë mosmirënjohje për gjendjen faktike që po ndodhë në komunën tonë.

**Lutfi Haziri**: ne kemi paraqitë raportin me shkrim dhe kush nuk e beson mund të verifikoj gjithçka që është shkruar, por jo ta shtrembëroj atë që e kemi paraqitur në raport. Qëndrimet mund t’i mbani secili që i keni, por ky është raport formal.

Kalendari kulturorë është i konfirmuar nga janari deri në dhjetor dhe një ndër aktivitetet është “Ditët e Agimit” dhe ne kemi subvencionuar aq sa kemi pas mundësi, këtë vit do të punohet busti për “Agim Ramadanin”.

Te shtëpia e Rinisë pajtohem me znj. Arta që tha se nuk është funksionale, mendoj se ajo shtëpi duhet të shfrytëzohet në maksimum, sepse i takon rinisë nga gjitha kategoritë me programe që mund të realizohet dhe të liruar nga forma e pagesës, përveç OJQ-ve që marrin subvencione. KVRL ka kaluar në procesin zgjedhor por ende nuk është përmbyllë afati i ankesave. Gjatë këtyre ditëve do t’i takoj ata që kanë bërë ankesa dhe do veprojmë sipas ligjit. E kam lutur Gentritin të kujdeset për mbarëvajtjen e procesit.

Sa i përket lagjes Porodin dhe Vishjeve, ne i kemi kushtuar rëndësi integrimit të tyre, duke filluar në rregullimin e infrastrukturës bazike në mënyrë që të integrohen në sistem.

Unë e mirëkuptoj z.Bujar Nevzati për shqetësimet dhe rekomandimet e tij, u gjet edhe rasti i fundit për dhënien e titullit “Qytetar Nderi”, nuk dua të lakoj emra, por jam munduar të mbështes njerëzit që kanë dhënë kontribut në kohë të vështira, të zhvillojnë jetën, por jeta i ka përplas në probleme të ndryshme. Unë nuk i kam ditë problemet tjera dhe këto që i thatë z.Nevzati, nuk i kam ditë, por unë nuk e kam ndërmend të mos tregohem mirënjohës për njerëzit që kanë kontribuar dhe çdo kush nga ju mund të inicioj ndarjen e mirënjohjeve. Tani kemi edhe çmimin “Agim Ramadani”, “Idriz Seferi” dhe “Hanumshahe Abdullahu” dhe ne duhet t’i shfrytëzojmë këto çmime dhe t’i nderojmë njerëzit.

Sa i përket shqetësimit të z.Surdulli, lidhur me thënien time për qentë endacak, nuk kam menduar për njerëz, por për qentë të cilët qeveria i ka harxhuar 1.2 milion €, por ende qentë endacak nuk po mundemi t’i largojmë pavarësisht që paratë janë shpenzuar e qentë na kanë mbetur ende në qytet dhe po shkojnë në rritje.

Për Ekohigjienën z. Isufi e përmendi një rast për një person që nuk ju ka paguar paga e dhjetorit. Ne kemi 49 % të aksioneve dhe nuk po zbatohet kontrata që e kemi me KK dhe më tutje ndërmarrja nuk ka devidentë dhe komuna nuk po fiton nga kjo ndërmarrje. Telashe është largimi i punëtorëve, borxhet me ATK dhe ne po presim që këto raporte t’i zgjedhim me marrëveshje, por në të kundërtën kontratën duhet ta shkëputim një anshëm. PPP i bënë mirë zhvillimit të komunës, por nuk ka investime në këtë rast, pavarësisht angazhimit tonë dhe kërkesës për punë më të mira, por si duket po operojnë me logjikën e biznesit privat. Bordin nuk kam ndërmend ta ndërroj për qejfe të ndërmarrjes dhe unë jam në anën e punëtorëve, sepse ata kanë humbur punën për shkak të menaxhmetit.

Shërbyesit Civilë me aktakuza i kam suspenduar, por edhe zyrtarin në zyrën e tatimeve i cili është zënë në korrupsion, unë kam qenë i njoftuar për përgatitjen kundër veprimeve të tij. Komuna jep 100-2000 € për lajmërimin e korrupsionit dhe denoncimi është bërë drejtpërdrejtë në Polici dhe zyrtari është dënuar 1 vjet dhe ju e dini se çdo dënim mbi 6 muaj, punëtori e humb vendin e punës. Gjykata ka kthyer në punë dy punëtorë dhe është konfirmuar nga gjykata e apelit si i pafajshëm. I Vetmi rast në procedurë është rasti i z. Kqiku, kurse z. Shefkiu me rastin e gazetarit është në proces.

Ne kemi miratuar kodin e etikës për gjithë shërbyesit civilë dhe secili punëtorë duhet t’i përmbahet këtij kodi përndryshe mund ta humbin vendin e punës sepse shërbyesi civil që nuk e përmbushë detyrën kanë mundësi të suspendohen.

**Milivoje Stojanoviq**: e nderuara kryesuese, i nderuari kryetari i Komunës, drejtorët, anëtarët e Kuvendit , raporti vjetor i punës së kryetarit dhe ekipit të tij që është para nesh. Është shumë i gjerë dhe shterues dhe përmban të gjitha aktivitetet e administratës dhe zyrave.  
Bazuar në raport, mund të konkludojmë se puna e administratës së qytetit dhe kryetarit të komunës në vitin 2018, ishte shumë dinamike dhe pasi që kryetari i Komunës arriti të nënshkruante memorandum dhe të lidhë kontratë me shumë donatorë, mund të themi se ky raport është i frytshëm. Dëgjojmë se shumë projekte dhe investime vazhdojnë të realizohen gjatë vitit 2019. Qytetarët janë të lumtur për këtë aktivitet.  Përmes raportit të kryetarit të Komunës dhe përmes një analize të administratës, unë do të jap një analizë të shkurtër të gjendjes së komunitetit serb dhe me të cilat ballafaqohet komuniteti serb. Është shumë pozitive mënyra e punës dhe ofrimi i shërbimeve të administratës. Qytetarët mund të plotësojnë kërkesat  e tyre në një sportel dhe nuk shëtisin nga një në tjetrin vend. Është veçanërisht e lavdërueshme që qytetarët mund të marrin shërbime nëpërmjet shërbimeve elektronike në çdo kohë. Departamenti i Bujqësisë ka punuar me sukses në vitin 2018. Shifrat në raport tregojnë se shumë fermerë kanë marrë një lloj ndihme, këshillimi dhe materiale në formën e subvencioneve dhe granteve. Komuna ka ndarë subvencione në shumë prej 300,000 euro. Numri i përdoruesve është i madh. Një kontribut i veçantë për prodhuesit bujqësorë nga ana e komunës reflektohet në një grant në formën e makinerisë bujqësore. Makineria e madhe bujqësore u përdor gjithashtu nga qytetarët e komunitetit serb.   
Ata janë mirënjohës për mekanizmin e caktuar, cili do të thotë shumë për ta dhe i bën punën më të lehtë. Ata presin që kryetari të vazhdojë me këtë praktikë edhe këtë vit. Kjo administratë kishte aktivitete të rëndësishme për gjelbërimin dhe pyllëzim. Pres që në vitin 2019, administrata e bujqësisë të siguron bimë të ndryshme dekorative që do të mbillen në zonat serbe, në mënyrë që të gjelbërohen disa rrugë dhe parqe të caktuara. Drejtoria e Shërbimit Publik ka qenë efikase. Qytetarët presin që të jenë më efikase në periudhën e ardhshme. Fakti është fakti se rrugët në zonat serbe aktualisht janë shkatërruar dhe për një periudhë më të gjatë kohore, rindërtimi dhe riparimi nuk janë kryer. Ka shumë vrima në mjedise serbe që ndikojnë në sigurinë rrugore. Ndriçimi publik duhet të përmirësohet dhe në shumë rrugë është e nevojshme të ndërtohen rrjetet e ndriçimit publik. Është shumë e lavdërueshme të shihet një listë projektesh që përmirësojnë kushtet e jetesës së qytetarëve. Punimet e kanalizimeve, shumë rrugë janë riparuar dhe ka shumë rrugë të reja të ndërtuara.  
Është punuar në zgjidhjen e problemeve të rrjetit të ujësjellësit, u ndërtuan ura. Të gjitha këto projekte u realizuan në lokalitete ku jeton komuniteti shqiptar. Shpresoj që do të ketë më shumë projekte të tilla për kënaqësinë e të gjithë qytetarëve. Megjithatë, do të doja të përfshinte mjediset serbe në këtë listë të projekteve të financuara nga komuna, e përmenda tashmë gjendjen e rrugëve.  
Pres që gjatë vitit 2019, kryetari i Komunës në listën e prioriteteve përfshinë ndërtimin e rrugëve të reja dhe rindërtimin dhe riparimin e atyre ekzistuese në zonat serbe dhe komunitetet e përziera ku jeton komuniteti serb. Sa i përket arsimit, komuniteti serb ballafaqohet me mungesë hapësire. Në Shillovë, në një ndërtesë, mësimi organizohet për shkollë fillore dhe dy të mesme në dy ndërrime. Ne duhet të mendojmë për periudhën e ardhshme për ndërtimin e një ndërtese tjetër në mënyrë që të përmirësohet procesi arsimor dhe të realizohet pa penges.

**Ibish Ibishi:** të lutem kryesuese koncentrohu në dhënien e fjalës për të gjithë anëtarët e KK, e jo vetëm një pjesë të sallës. Mendoj se në raport janë të përfshira punët dhe angazhimet e bëra për vitin 2018 dhe nuk e di pse duhet të kundërshtohet. Ky është një realitet dhe nëse punët që janë përfshirë këtu janë kryer, mendoj se nuk është bërë punë e keqe, por duhet të kërkojmë të punohet më shumë, dhe t’i shohim kushtet dhe rrethanat financiare. E mbështes raportin, por nuk mund të pajtohem aty ku ka ngecje, konkretisht për lokalitetin nga vij unë, sepse në ketë raport shoh emrat e gjitha fshatrave që janë bërë punë, por në Dobërqan as në këtë raport e as të vitit 2017 nuk është i përfshirë në projekte, përpos DBP në projektin për rrugët është realizuar në Dobërqan, por i cili nuk është bërë në mënyrë të mirë të mundshme. Në bibliotekën e qytetit janë ankuar për kushtet, por nëse keni mundësi i përmirësoni këto kushte sepse ka disa nevoja që duhet të plotësohen. Te drejtoria e Inspeksionit e lus drejtorin që përkundër punëve që i bënë t’i eliminoj disa dukuri që i kam potencuar edhe më parë në KK. Sa i përket DAP, mendoj se kjo administratë e ka vazhduar punën aty ku e ka lënë në gjysmë drejtori i mëparshëm, aty është bërë punë e mirë dhe vazhdon të bëhet dhe falënderoj publikisht dy drejtorët. Aty më nuk ka tollovi dhe janë krijuar disa rregulla të cilat më parë kanë munguar, e tani qytetarët marrin shërbime më të mira.

**Naser Korça:** sa i përket shpenzimeve të veturës, është dashur ju PDK-ja të e mendoni më herët kur e keni blerë këtë veturë, se sa ka shpenzime, por megjithatë unë e ftoj drejtorin e Administratës që t’i sjellë shpenzimet e veturës dhe kilometrat dhe dallimi mes meje dhe juve është se kjo veturë shfrytëzohet vetëm për punë zyrtare për dallim nga ju që e keni shfrytëzuar për qejfe të ndryshme. Sa i përket komenteve në rrjete sociale, më vjen mirë që i keni gjetur, sepse ju nuk keni çka të thoni, prandaj merreni me fjalë të tjerëve.

**Nehat Osmani:** Në një qeverisje njëvjeçare të pushtetit lokal dhe kryetarit Haziri, që në të vërtetë ishte pa qeveri në gjysmën e periudhës së saj, e pa qeverisur përgjatë pjesës dërrmuese të saj, përgjithësisht e keq qeverisur gjatë gjithë kohës së saj, s’ka se si të mos ketë dhe përmbylljen njëvjeçare kaotike të saj

Në një qeverisje njëvjeçare ku fillimi ishte si fundi ndërsa fundi si përfundimi i atij fillimi të mbrapshtë, të ngujuar mes konjukturash qeverisëse e në gjah për të rrëmbyer “vegëzat” e pushtetit duke përjashtuar degëzat e shtetit – fillim e mbarim, pa shtegdalje gjithsesi! Ku fund vit i vitit 2018, do ndeshte qeverisjen Haziri me ngritjen e kallëzimit penal nga prokuroria themelore e departamentit për krime të rënda, kundër drejtorit të njërës nga drejtoritë më të rëndësishme në kabinetin Haziri, identik me fillim vitin e qeverisjes Haziri, një vit më parë, kur drejtorë e zyrtarë të lartë të drejtorive tjera të qeverisë Haziri ndiqeshin dhe dënoheshin nga prokuroria dhe gjykatat shtetërore. Si ndodh kështu z. Haziri, pse ndodh kështu, ku ndodh kështu veçse në lakun e një rrethanori vicioz ku filli e nyja kanë një pikëtakim. Krimin e korrupsionin. Në një qeveri ku bartësit e institucioneve në të vërtetë janë krye bartësit e krimeve dhe krerët e keqpërdorimeve, nuk ka mundësi të jenë njëkohësisht dhe bartësit e ideve dhe ideatorët e zhvillimit ekonomik, kulturor, shoqëror të komunës. Mund të jenë, siç edhe ishin, vetëm uzurpuesit, degraduesit, shpërdoruesit e parasë publike, pronës publike, mendjes publike. Mund të jenë sikur edhe ishin në Zhegër kur parku i qytezës dhe drunjë të çmuar shumëvjeçar në të, ishin vandalizuar nga dora institucionale për t’i liruar vend një keqpërdorimi, duke shkelur të gjitha normat ligjore. Edhe kuvendi madje po merrte në shqyrtim këtë shpërdorim detyre të zyrtarëve komunal. Kishte marrë vendim veç tjerash, të kthehej gjendja paraprake, ndërsa ndaj ideatorëve dhe ekzekutuesve të përdhosjes të ndermirën masa ligjore. As kthim të gjendjes fillestare, as masa e ndëshkim ligjor, Në vend të kësaj e njëjta lëndë pak më vonë si shpërblesë sillet nëpër komitetet komunale për t’u legalizuar gjendja faktike dhe përfundimisht legjitimuar në kuvend. Ky është trekëndëshi i funksionimit të sistemit. Fillimisht krimi institucional pastaj heshtja institucionale dhe amortizimi i qetë i kundërshtimit qytetar, në fund rehabilitimi dhe natyrisht përligjja përmes instrumentalizimit të kuvendit nga mbivotimi i ndihmuar prej grupacioneve satelit e patericave orientimesh politike ende të padefinuara amorfe.

E kuptoni të dashur qytetarë hallkën zingjirore: **Krimi – Heshtja = Përligjje**

Jeni në dijeni z.kryetar për këtë trekëndësh funksionimi qeverisës? Në një qeverisje komunale ku pronat e uzurpuara kontrabandohen brenda pronave legale që ofrohen për shkëmbime pronësore në mënyrë që ato më pas fshehtazi të fitojnë statusin legal të veprimtarisë, ku uzurpuesit e vërtetë mbahen të pluhurosur në sirtarët e komunës, ndërsa numri i saktë i tyre jepet ndryshe nga kryetari e ndryshe nga drejtori i PKGJ-së

E kuptoni të nderuar qytetarë vargun e hallkës shtesë: **Uzurpimi – Fshehja - Legalizimi**.

Jeni në dijeni z. kryetar për këtë trekëndësh tjetër, “kongruent”? me të parin, të strategjisë qeverisëse,?

Siç mund të keni mbajtur mend z.kryetar, ju keni vendosur në top prioritetet tuaja trajtimin e pronave të uzurpuara dhe publikimin e emrave të uzurpatorëve.

Mund të na thoni deri ku keni arritur dhe a mund te përmendni ndonjë shembull të kthimit të pronës së uzurpuar? Në një qeverisje të instalimit të hapur të nepotizmit, ku punësimi është i kushtëzuar, është i dirigjuar dhe është i kontrolluar, nuk ka mundësi të vlerësohen drejt kriteret e shkollimit, aftësitë profesionale, kualifikimet edukative të kandidatëve. Mund të vlerësohen ashtu siç ishin vlerësuar deri më tash, sikur në konkursin e fundit në QKMF, sikur në të tjera konkurse të anuluara deri në përshtatjen adekuate të kritereve e kandidatëve , model nga koha e komunizmit, me ngjyrën e librezës partiake, me përkatësinë familjare, ku fillimisht thirrin mbiemrin e pastaj emrin. E kuptoni katërkëndëshin e radhës të skemës qeverisëse: **Konkursi – Mbiemri – Libreza - Punësimi**

E qytetarët vetvetiu pyesin, z. kryetar, A është më i rëndësishëm kualifikimi profesional dhe aftësitë e punës apo afërsia me punëdhënësit.

Përgjigjen do na japin shumë të rinj të dëshpëruar me shkollime superiore që bredhin rrugicave e kafiterive të qytetit, shumë punëtorë me kontrata në vepër, të tjerë me kontrata të skaduara, shumë e më shumë të tjerë nga radhët e gjata të pritjes. Në një qeveri ku bashkë qeverisen kaosi dhe klientelizmi edhe ekonomik edhe politik, nuk ka mundësi që nga aty të nxiten e shytën bizneset, e ndërmarrësit lokal të zhvillojnë e zgjerojnë veprimtaritë e tyre. Mund të jenë, siç edhe ishin përgjatë tërë periudhës mandatare, duke projektuar në vazhdimësi thellimin e marrëdhënieve të patronazhit. E kuptoni të nderuar qytetarë skemën e mbyllur trekëndore: **Padron – Klient - Tender**.

Po mos të ishte kështu, ankesat e shumta të qytetarëve, peticionet e panumërta që janë dorëzuar kundër ndërtimeve të egra dhe në veçanti kundër destinimit të ish “Kualitetit” nuk do nxisnin që këto lëndë të jenë objekt hetimi i Prokurorisë Themelore në Gjilan dhe i ndihmuar nga sektori për krime ekonomike e korrupsion. Ndërtimet jashtë normave ligjore dhe shtrirja e interesave parciale gjatë hartimit të planeve urbanistike i kanë dhënë një pamje të Kandaharit, qytetit që pretendon të jetë i nivelit evropian.

Kaosin urbanistik do ta ndiejnë përjetësisht vetëm qytetarët e Gjilanit e përfitimet do të jenë jetëshkurtra dhe do t’i gëzojnë vetëm pushtetarët. Por raporti nuk trajton këto dukuri. Përsëri qytetarët pyesin, pyesim edhe Ne këshilltarët opozitarë në vazhdimësi. A janë këto “duart e pastra” shumë të proklamuara të qeverisjes suaj z. Haziri? Qytetarët pyesin edhe shumëçka tjetër . Ata pyesin, a është kjo qeverisja gjithëpërfshirëse e proklamuar e z.Haziri në fillim të këtij mandati ku do përfshiheshin subjektet kryesore politike, shoqëria civile, OJQ-të. Përgjigjen na e patën dhënë organizatat e shumta nga shoqëritë civile. Deklaratën e kryetarit Haziri e patën cilësuar si mashtrim dhe keqinformim i publikut. Patën thënë, shoqëria civile nuk mund të ketë edhe funksionin qeverisës edhe njëkohshëm joqeveritar. Qytetarët thonë, mashtrimin dhe keqinformimin e kanë virtyt. Në një qeverisje ku projektet e reja janë projekte të vjetra, ku inaugurimet e reja barten nga premtimet e përsëritura, ku kontratat e nënshkruara plotësohen me aneks kontrata në pambarim, s’ka se si të presim përfundimin e ndonjë objekti madhor.

**Xhelal Hajrullahu**: meqë jam anëtarë i Komitetit për Shëndetësi dhe Mirëqenie Sociale, ne kemi arrite me bërë një krahasim me Raportin Janar- Qershor dhe këtë që kemi përpara nesh, ku kemi gjetur edhe këto vërejtje:

Dy faqet e para Janar- Qershor , Janar – Dhjetor po të njëjtat janë, p.sh, faqe 13 kemi këtë përshkrim: Aktivitet tjetër në prioritet i DSHMS- së, në këtë gjashtë mujor ka qenë edhe realizimi….

Po ashtu faqe 14, drejtoresha e Çerdhes Drita Rexhepi jep informacion për numrin e një rasti të pickimit të rriqrave një fëmije në çerdhe, dhe një rojtar të një objekti ku gjithsej janë 2. Me shpresë që nuk ka pasur raste tjera të pickimit të rriqrave, por kjo pjesë e raportit po vërehet që është bartë nga Raporti Janar – Qershor në Janar – Dhjetor.

**Zyra Financiare për Mirëqenie Sociale faqe 22**

Asnjë shifër nuk ka ndryshuar kur ta krahasojmë raportin Janar – Qershor dhe Janar – Dhjetor, për meremetimin dhe ndërtimin e shtëpive për rastet sociale, ku ceket shuma e shpenzimeve 21.737.34 €. Sipas këtij raporti, me këtë arrijmë më nënkuptua se që nga Qershori asnjë shtëpi nuk është meremetuar dhe ndërtuar për rastet sociale.

**Zyra e asistentit faqe 23**

Kërkesat e ndryshme të qytetarëve për barëra, ndihmë financiare për mjekim, vërtetime etj, gjithsej totali është 1660 kërkesa të sistemuara.

Mirëpo, Raporti sipas departamenteve dhe statutit të zgjidhjes në formë tabelare jep edhe përshkrimin dhe numrin në kuadër të DSHMS –së, se sa raste janë pranuar, sa janë në proces, sa janë miratuar, sa janë refuzuar, hedhur poshtë, pezulluar, anuluar, përfunduar, e që na jep shifrën e përgjithshme 1660 kërkesa të sistemuara, e që në këtë raport nuk po e hasim.

**Qendra për punë sociale faqe 29 -30**

Përveç kategorisë së shfrytëzimeve dhe numrit të rasteve që po i shohim, krahas kësaj në formë tabelare në këtë raport duhet të jenë edhe llojet e intervenimit dhe rezultatet e arritura.

Tek Raporti Janar – Qershor, tek shërbimet familjare, përkatësisht kur përmenden numri i rasteve të fëmijëve të braktisur të porsalindur, numri i rasteve është 1, tani në këtë raport 12 muajsh nuk ekziston as edhe ky rast.

Po ashtu edhe një rast tjetër, Ndihmë në rregullimin e marrëdhënieve bashkëshortore numri i rasteve Janar – Qershor është 13, ndërsa Janar – Dhjetor nuk figuron fare.

A mos ndoshta këto raste i keni përmendur tek numri rendor 8. Klientë tjerë , faqe 30 ku numri i rasteve është 616.

Në këtë raport po ashtu nuk e kemi edhe evidencën e të hyrave nga participimi i qytetarëve për shërbimet nga Qendra për Punë Sociale, që funksionin në kuadër të zyrës financiare të QPS – së. Po ashtu në këtë raport mungon edhe analitika e shpenzimeve për paga dhe mëditje, mallra dhe shërbime dhe shpenzime komunale.

**Pyetje për drejtorin e Inpeksionit z. Nevzat Rushiti**

Në relacionin Gjilan – Zhegër operojnë dy kompani private të autobusëve: Dritani Trans që kalon transit nëpër Zhegër e që për destinacion e ka fshatin Shurdhan dhe Zhegra Trans ndalet në Zhegër.

Nga pronarët e këtyre dy kompanive shpeshherë kemi dëgjuar akuza dhe kundër akuza ndaj njëri tjetrit për mosrespektim të orarit të linjave, gjë që ka shkaktuar edhe konflikt fizik.

Kërkoj nga Drejtoria e Inspeksionit, që të dal në vendin e ngjarjes dhe të ndërmarrë masat e nevojshme në zgjidhjen e këtij problemi të kahershëm, gjë që ndikon edhe pozitivisht në parandalimin e një konflikti verbal apo fizikë.

**Arbëresha Kryeziu-Hyseni**: mendoj se ju e nderuara kryesuese keni nevojë për një pushim, sepse jeni ngarkuar shumë emocionalisht e këtë po e shprehni sipas tonit ironizues që e keni, në veçanti në qasjen e juaj ndaj neve anëtarëve të KK që jemi nga LVV, prandaj ju nuk mund të na tregoni se çfarë duhet të flasim e çfarë jo. Mesa duket nga përvoja e mos qasjes në debat të një numri të këshilltarëve komunal, kësaj radhe keni vendosur ta ulni volumin e raportit duke sjellë atë në 67 faqe për dallim nga raporti që erdhi në muajin dhjetor e që i kishte 246 faqe. Rreth 60 faqe raport e keni përmbledhur punën një vjeçare të drejtorive komunale, por realisht kanë filluar punën nga muaji Maj i vitit 2018, për këta 7 muaj punë na keni sjellë rreshta e paragrafë, e shumë pak të dhëna konkrete e shifra që flasin për të hyra e shpenzime që janë bërë në këtë drejtori. Në hyrje të këtij raporti në fjalën e kryetarit flitet me krenari për një vite të përcjellë me projekte e investime, ndërsa në anën tjetër ende nuk është përfunduar dhe funksionalizuar objekti i ri i QKMF i nënshkruar në vitin 2016, e u premtua që do të hapet në vitin 2017, por meqë nuk u hap në 2017, u premtua që do të bëhet në 2018, e kjo nuk ndodhi as në 2018, e tani na mbetet të shohim se kur do të ndodhë realisht. As fshati Haxhaj nuk u bë me shkollë të re, ku nxënësit po vazhdojnë të vijojnë mësimin në podrumin e Xhamisë së fshatit, e as shkolla e arteve nuk u funksionalizua ndërkaq nuk u përfundua as palestra e sporteve në fshatin Zhegër e as shtëpia e kulturës në Përlepnicë. Megjithatë shkoi edhe ai vit e premtimet mbeten të pa realizuara, prandaj konstatimin se kryetari i Komunës së Gjilanit është njëri ndër kryetarët e komunave i cili më së paku i ka përmbushur premtimet për këtë vit nuk e kemi sjellë ne por e kanë sjellë KDI+ dhe GAP-i, e ne pajtohemi plotësisht me të sepse është i qëndrueshëm dhe real. Te raporti i Administratës kemi mos përputhje të të dhënave krahasuar me raportin e njëjtë që u soll në muajin dhjetor, në fq 14 të këtij raporti thuhet se shuma e shpenzimeve është 424.799 €, ndërsa fq 11 në raportin e sjellur tani thuhet se shpenzimet janë 410.000.10 €, kurse te krijimi i të hyrave vetanake nga taksat kemi vlerën 128.864€, ndërsa në raportin e kaluar patëm vlerën 119.506 €, ju do të thoni se kemi rritje të vlerave, mirëpo te zotimet na ndodhë që të kemi një rënie në vlerë prej 41.724 € që është sjellë në dhjetor , e për këto 14 ditë ka rënë vlera e të hyrave.

Te DSHPIB, thuhet se objektiv i drejtorisë ka qenë mirëmbajtja e projekteve të realizuara si dhe identifikimi i problemeve të infrastrukturës dhe ofrimi i zgjidhjeve të mundshme, megjithatë kemi shumë rrugë që kanë probleme serioze me infrastrukturën. Në raport kemi të dhëna për projektin mirëmbajtja dimërore e rrugëve në KK Gjilan, ku thuhet se kontrata ka filluar nga data 25 nëntor 2016-m 25 mars 2017, ndërkohë që do duhej të kishim të dhëna për dimrin e 2018 apo keni harruar ta zëvendësoni numrin 7 me 8.

Më poshtë gjejmë shënime për mirëmbajtje verore, por nuk ka pas fare mirëmbajtje e sa i përket pastrimit dhe mirëmbajtjes së hapësirave të gjelbëra, e dimë se hapësirat e gjelbëra nuk janë në gjendjen e tyre të mirë.

Në vitin 2018, e patëm skandalin e madh të tenderit për ndriçimin publik ku pas shumë manipulimeve ju dha shokëve tuaj konkurrues më e shtrenjta, El-bau, ndërkohë ka një vit që qyteti ka qenë në terr në mungesë të mirëmbajtjes, e praktikisht i bie që Gjilanit i ka munguar mirëmbajtja e kjo nuk mund të jetë pjesë e objektivave të drejtorisë, por do duhet të quhet dështimi më i madh i shërbimeve publike.

Te raporti i DUPMMM, thuhet se ka pas ngritje të lehtë për t’u pajisur me leje ndërtimi, ndërkohë që ky aktivitete është lidhur me reflektimin e të hyrave të drejtorisë, por nuk kemi asnjë të dhënë në krahasim të vitit paraprak. Gjithashtu flitet edhe për 18 leje rrënimi ku e njëjta shifër përmendet edhe te inspeksioni, por sikur edhe më parë nuk përmendet nëse janë rrënuar dhe sa objekte janë rrënuar.

Te raporti i DZHE flitet për disa programe që përfshinë të rinjtë në punë ku diku përmendet numri 270 e diku 250, 260, e që nëse i mbledhim i bie diku rreth 572 të rijnë të Komunës së Gjilanit të jenë përfitues të një pozite pune të një kompanie të ndryshme private. Dua ta di numrin e saktë të rinjve që janë punësuar dhe në cilën kompani janë punësuar. Në Faqen 42 flitet për projektin e trajtimit të ujërave të zeza që përfshinë rregullimin e kanalizimeve dhe ndërtimin e kolektorëve të ujërave të zeza dhe impiantin për trajtimin e tyre e në të cilën thuhet se ky proces është përmbyllur rishtazi dhe hapja e ardhshme mbetet nënshkrimi i marrëveshjes për kredi të butë, ndërsa në anën tjetër për të njëjtën gjë kryetari tha se nuk kemi nevojë për kredi, sepse kemi arrit t’i bëjmë mjetet për mbulimin e këtij projekti, por a kemi apo nuk kemi nevojë për kredi të butë?

Te DKRS thuhet se ansamblet muzikore vazhdojnë të kërkojnë hapësirë të përshtatshme për ushtrime dhe se artistët e artrit pamor kërkojnë galeri, por nuk kemi të dhëna nëse kërkesat e tyre janë plotësuar.

Raporti i Njësisë së Autidorit të brendshëm na tregon më së miri për gjendjen e drejtorive ku thuhet se sfidë e vazhdueshme vazhdon të mbetet mos zbatimi i rekomandimeve të dhëna ku shumica e drejtorive janë vlerësuar me rrezikshmëri të lartë, nga auditimi i vitit 2018.

Kam një sugjerim, ku kryetari Haziri e përgëzoi drejtorin Nevzat Rushiti bile tha se ka qenë vijë e tij, e unë e kisha propozuar me përgëzua punën e tij me tipin 5 dollarësh e mirënjohje që jeni mësuar t’i shpërndani njëri tjetrit, e në këtë mënyrë do ta mbulonit imazhin e keq që është krijuar prej disa drejtoreve që vazhdojnë të jenë nën aktakuzë.

**Arijeta Rexhepi**: në raportin e DAP thuhet se qytetarët mund të kryejnë shërbime edhe online , por në qytetin tonë ndodhen E-kioskat për të tërhequr dokumentet, por që në raport nuk përmendet askund, e të cilat ka një kohë të gjatë që nuk punojnë, e unë kam pyetur DAP-in pothuajse një vite më parë, se kur do të rregullohen këto E-kioska por siç duket nuk jeni të interesuar t’i rregulloni e as t’i mundësoni qytetarëve shërbime më të mira e më të lehta. Duke krahasuar dy raportet e dorëzuara vërtetë kuptohet që janë shtuar shifrat e lëndëve që janë proceduar e janë kryer, por janë rritur dukshëm, kurse te të dhënat për shfrytëzimin e automjeteve zyrtare të komunës, shifrat nuk kanë ndryshuar fare, që nënkupton se viti 2018 për ato pak ditë që raportet kanë dallim mese vete, fare nuk janë shfrytëzuar automjetet e komunës, e për të cilat jemi dëshmitarë të gjithë ne se ato kanë qenë në qarkullim, por në të dhënat në raport na bëjnë të dyshojmë se ato që janë shënuar janë të pavërteta.

Te DKA kam disa pyetje, në raport shkruan se është bërë monitorimi i shkollave në gjuhën serbe me qëllim të konstatimit të nevojave dhe parregullsive të listave të pagave, e do të doja të na njoftoni si qëndron ky problem. Nga inspektimi sanitar në shkolla del se në shumicën e shkollave duhet të pajisen me nyje sanitare dhe hidro sanitare që ndikojnë drejtpërdrejtë në shëndetin e fëmijëve. A keni ndërmend të merrni masa me riparimin e tyre ku dihet se inspektorët do të shkojnë prapë t’i vizitojnë shkollat për të parë se a janë shqyrtuar ankesat e tyre.

DI- te kjo drejtori kemi heqje të materialit në raport, ku tregon se çka është punuar. Te raporti i mëhershëm përmendet hartimi i projekt propozimit të dorëzuar në Ministrinë e Planifikimit Hapësinorë për pastrimin e Lumenjve, Mirusha, Livoqi dhe Stanishorka, Kërkesa të ngjashme është mirë të kërkohen nga organet kompetente për rregullimin, mirëmbajtjen e deponisë së mbeturinave në Velekincë e cila është në gjendje të keqe dhe rrezikon shëndetin e banorëve afër saj.

Në raport fare nuk është shkruar për deponitë ilegale, prandaj është mirë që në seancën e radhës të na e sjellni një raport ku do të na njoftoni për largimin e deponive ilegale dhe gjendjen para dhe pas largimit të këtyre deponive.

Te zyra e avokatit të komunës ku nga të dhënat e detyrimeve kontigjente janë shumë shqetësuese, komuna e Gjilanit ju ka borxh qytetarëve 9.886.299.00 €

**Lutfi Haziri** : ky raport paraqet gjendjen e vitit 2018, vit i cili ka kaluar me të mira dhe të këqija, e tani duhet të fokusohemi në vitin 2019. Problemi është se kur njëra ndër këshilltaret që është këtu nuk dëgjon se çfarë unë thashë më parë në këtë seancë e keq interpreton fjalët. Unë thash se ky vit mundet me qenë viti i Nevzat Rushatit, e mund të jetë edhe në vitin e ardhshëm, po ashtu kam një mirënjohje nga qytetarët kur me 10 tetor 2000 më kanë zgjedhur kryetar dhe kam qenë i ri në moshë, por qytetarët më kanë dhënë besimin e tyre dhe jam shërbëtor i kauzës dhe i detyrës time, e tjerat i vendosi në mure, sepse nuk më impresionojnë shumë, por nuk i shkoj në zyre askujt të kërkoj privilegje e të hy pa rend në punë. Raporti e pasqyron gjendjen reale, mund të ketë gabime teknike, numërore por është i varur prej burokratëve, unë punoj me parimin e delegimit dhe drejtorët kanë përmbledhur punën e tyre, por kam kërkuar të hiqet gjysma e raportit në aspektin teknik.

Konkurset, tenderët apo ofertat publike, janë problemet më të mëdha që ka kjo republikë, po ashtu zyra e urbanizmit po bëhet e re, konkurset i bartin organizatat buxhetore dhe janë bërë problematike, ka ankesa për mos përfshirje për tekst me shkrim. Kam pas ankesa me shkrim sepse janë ftuar vetëm me email dhe është konstatuar nga komisioni profesional prandaj është anuluar gjithë testi. Po mundohemi ta vendosim një rend në konkurse. Administrata nuk ka vende të reja të punës, por jam ithtar i ruajtjes së raporteve njerëzore dhe politike, por nuk ka fuqi politike që më detyron ta ndërroj mendimin. Dje ka qenë kryeministri në vizitë dhe unë e respektoj në maksimum, por në anën tjetër punoj natë e ditë që ta rrëzoj nga pushteti, por jashtë kësaj unë kam kauzën time politike. Çdokush që vjen zyrtarisht në komunë unë e pres zyrtarisht me respekt maksimal, por komunist i Titos nuk kam qenë asnjëherë, as unë as të parët e mi, por kemi qenë në anën tjetër të medaljes. Familjen e kam të shenjët dhe nuk dua të ma prek askush, sepse askujt nuk ja preki, e mos të bëhem si të tjerët që me fjalor të rëndë e degradojnë çdo pozitë, por gjithmonë historikisht sa mbaj mend ne kemi qenë në anën e shumicës dhe jam i lumtur që si shumicë kemi pas të drejtë por edhe pakicën që ka qenë në gjirin e regjimeve e kemi kthyer në anën tjetër. Metodat e reja që po aplikojmë në Administratë kërkojmë çdo ditë të ndryshohen por janë ligjet ato të cilat duhet t’i përmbahemi. Vërejtjet e juaja që i keni bërë me të drejtë do të mundohem t’i rregulloj dhe me 15 mars hy në procesin e rishikimit të partnerëve të koalicionit dhe mundësisë së zgjerimit të qeverisjes, e kjo do të vije si pasoj e performacës së drejtorëve dhe debatit që e keni bërë sot këtu. Në një vjetorin e ardhshëm dua ta kem një ekip i cili ka realizuar detyrat e tyre. Disa e përmendët se nuk kam bërë ndryshime të kuadrit politik, por unë dëshiroj të vlerësoj secilin individ sipas vlerësimeve të mija dhe ligji ma lejon këtë gjë.

Uroj që njerëzit e Gjilanit të jenë më të lumtur këtë vit sepse z.Avdyli e përmendi thënien e Ilir Metës thirrmëni për Paqe e Dashuri, e deri sa ta gjejmë një thënie të Gjilanit uroj shumë që të jemi më të lumtur se vitin e kaluar.

Për ata që nuk më njohin dukem i tensionuar por kur unë jam marrë me këto punë, dikush është marrë me punë tjera.

**Shpresa Kurteshi-Emini**: të falënderojmë kryetar për punën e mirë dhe transparencën e juaj, po ashtu edhe ju anëtarë të KK për kontributin e juaj.

* 1. **Anulimi i vendimit 01.Nr. 016-106721 i dt :27.09.2018 Për miratimin e Planit Rregullues të Hollësishëm Qendra 2.**
  2. **Anulimi i vendimit 01.Nr. 016-106726 i dt :27.09.2018 Për miratimin e Planit Rregullues të Hollësishëm Qendra 3.**
  3. **Anulimi i vendimit 01.Nr. 016-106727 i dt :27.09.2018 Për miratimin e Planit Rregullues të Hollësishëm Lagjja e Spitalit.**
  4. **Anulimi i vendimit 01.Nr. 016-126694 i dt :26.11.2018, për lënien në fuqi të tri vendimeve të lartshënuara.**

**Bekim Bajrami:** këto tri plane i kam gjetur të aprovuara në vitin 2014, mendime pa reagime, por mua më duhet tani t’i zbatoj këto vendime dhe t’i përfundoj. Kuvendi dy herë i ka votuar këto vendime dhe të cilat ju kanë dërguar autoriteteve, por nuk kemi pas reagime në kohë, por pas 15 dite ne jemi të detyruar ta zbatojmë LVL dhe mendoj se duhet ta zbatojmë këtë ligj. Kërkesa ka ardhur nga MAPL për t’i anuluar këto vendime, ne jemi me argumente mirë dhe jemi duke punuar në PZHK dhe Hartën zonale dhe kemi edhe 13 plane rregulluese më herët të punuara nga komuna të cilat duhet të inkorporohen në ligj.

**Riza Abdyli**: me këtë pikë ne si KK jemi marrë gjatë dhe ne në fillim kemi reaguar dhe kemi qenë kundër, sepse ka pas shkelje ligjore. Ne si KK nuk guxojmë të bëjmë shkelje dhe t’i përsërisim këto shkelje. Kjo pikë është futë me urgjencë në rend dite që mos të marr komuna ndonjë padi në Gjykatë.

**Lutfi Haziri**: kam kërkuar që këto pika të kthehen në konsultim dhe meqë jemi në finalizim të kësaj ne kemi të drejtë të e dërgojmë në konsultim në zyrën e Avokatit, por për t’i ikur problemeve tjera, ne e kemi sjellë këtë çështje në procese të anës tjetër. Shefiki e përmendi punën e endacakëve, por ky burrërisht e tha publikisht në kuvend, por ka të tillë që në mënyrë tinëzare shkruajnë për endacak dhe kualifikojnë duke harruar se vet janë endacakët më të mëdhenj.

**Nevzat Isufi:** ne si LVV, nga fillimi e kemi refuzuar këtë pikë me mënyrën se si është punuar ky plan dhe kemi dhënë argumente pse jemi kundër. Nëse dikush mendon se mund të jetë mbi ligjin duke e përdor pozitën e tij, ky është një mësim i mirë sepse askush nuk mund të jetë mbi ligjin dhe unë jam pajtuar që kjo të vije në Kuvend e mos të bëhemi palë në Gjykatë. Ne jemi për ta shqyrtuar këtë pikë, por nuk do ta votojmë ashtu siç nuk e kemi votuar edhe dy herë më parë.

**Avdyl Aliu:** qytetarët na kanë ndarë rolet, ku ne jemi me punue, e ju tjerët me fol, por jo të flisni çka të ju vije në gojë.

Një kolegë këtu sa ka qenë i ri e ka shutuar mirë topin, por në politika shutohet jo si futbolli, sepse e përmendi më herët se është kaos urbanistik, e kjo më bëri të reagoj, sepse para disa takimeve para se të fillonim me PZHK dhe hartën, ne i kemi ftuar të gjithë të ngjallin interesim në lokalitetet e tyre , e ju si këshilltarë komunal keni munguar duke mos marrë pjesë në proces. Sa i përket anulimeve me bindje të madhe them se po të kishim vazhduar të përballemi me Gjykata sigurisht që do të fitonim, por nuk kemi nevojë për këto gjëra.

**Shefik Surdulli**: mendoj se këto pika janë të rëndësishme dhe nuk duhet të futen në një thes për diskutim, megjithatë shprehi keqardhje sepse nuk është rasti i parë që vendimet kthehen si të paligjshme sepse nuk ka seancë që KK nuk i bien pishman për vendime, e ne si opozitë disa herë ju kemi nxjerrë nga kolapse të tilla e duke ju shpëtuar nga gjykatat. Ose nuk keni njohuri me infrastrukturën ligjore, ose me qëllim po doni ta sfidoni qeverinë. Neve na keni sfiduar sepse e keni shfrytëzuar shumicën si mazhorancë, por këtu del se diçka nuk është rregull.

**Bekim Bajrami:** i njëjti autoritet në Pejë punon me këto plane rregulluese dhe unë e gjeta se një jurist i joni ka punuar me këto plane qe 4 vite dhe nuk e ka ditë që janë të jashtëligjshme, e përveç kësaj akuzohet se i ka humbur procesverbalet e takimeve. Unë nuk jam i interesuar ta sfidoj ligjin.

* 1. **Me 17 vota “për” , 10 abstenime miratohen pikat Anulimi i vendimit 01.Nr. 016-106721 i**

**dt :27.09.2018 për miratimin e Planit Rregullues të Hollësishëm Qendra 2.**

* 1. **Anulimi i vendimit 01.Nr. 016-106726 i dt :27.09.2018 Për miratimin e Planit Rregullues të Hollësishëm Qendra 3.**
  2. **Anulimi i vendimit 01.Nr. 016-106727 i dt :27.09.2018 Për miratimin e Planit Rregullues të Hollësishëm Lagjja e Spitalit.**
  3. **Anulimi i vendimit 01.Nr. 016-126694 i dt :26.11.2018, për lënien në fuqi të tri vendimeve të lartshënuara.**

**Seanca e dytë e Kuvendit i përfundoi punimet në ora 14:30 minuta.**

**Procesmbajtësja Kryesuese e Kuvendit**

**\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ardiana Rexhepi Shpresa Kurteshi-Emini**